FI Euroopan unionin virallinen lehti L 65/48

KOMISSION DELEGOITU ASETUS (EU) 2017/392,

annettu 11 päivänä marraskuuta 2016,

Euroopan parlamentin ja neuvoston asetuksen (EU) N:o 909/2014 täydentämisestä arvopaperikeskusten toimilupiin, valvontaan ja toimintaan liittyviä vaatimuksia koskevilla teknisillä sääntelystandardeilla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon arvopaperitoimituksen parantamisesta Euroopan unionissa sekä arvopaperikeskuksista ja direktiivien 98/26/EY ja 2014/65/EU sekä asetuksen (EU) N:o 236/2012 muuttamisesta 23 päivänä heinäkuuta 2014 annetun Euroopan parlamentin ja neuvoston asetuksen (EU) N:o 909/2014 (1) ja erityisesti sen 12 artiklan 3 kohdan, 17 artiklan 9 kohdan, 22 artiklan 10 kohdan, 25 artiklan 12 kohdan, 55 artiklan 7 kohdan, 18 artiklan 4 kohdan, 26 artiklan 8 kohdan, 29 artiklan 3 kohdan, 37 artiklan 4 kohdan, 45 artiklan 7 kohdan, 46 artiklan 6 kohdan, 33 artiklan 5 kohdan, 48 artiklan 10 kohdan, 49 artiklan 5 kohdan, 52 artiklan 3 kohdan ja 53 artiklan 4 kohdan,

sekä katsoo seuraavaa:

(1) Tämän asetuksen säännökset ovat tiiviisti sidoksissa toisiinsa, koska ne koskevat kaikki arvopaperikeskuksiin sovellettavia valvontavaatimuksia. Jotta varmistettaisiin, että nämä säännökset, joiden olisi tultava voimaan samaan aikaan, ovat keskenään johdonmukaiset ja jotta kyseisten säännösten soveltamisalaan kuuluvien henkilöiden olisi helpompi saada näistä säännöksistä kattava käsitys, on suotavaa, että kaikki asetuksen (EU) N:o 909/2014 mukaisia valvontavaatimuksia koskevat tekniset sääntelystandardit sisällytetään yhteen asetukseen.

(2) Finanssimarkkinoiden globaalin luonteen sekä unionin tällä alalla tekemien sitoumusten vuoksi olisi otettava asianmukaisesti huomioon maksu- ja selvitysjärjestelmäkomitean (CPSS) ja kansainvälisen arvopaperimarkkinavalvojien yhteisön (IOSCO) huhtikuussa 2012 hyväksymät finanssimarkkinoiden rakenteita koskevat periaatteet.

(3) Tietyt tekniset termit olisi määriteltävä selkeästi, jotta varmistettaisiin niiden sääntöjen johdonmukainen soveltaminen, jotka koskevat arvopaperitoimituksen parantamista unionissa.

(4) On tärkeää varmistaa, että arvopaperikeskukselle myönnetään toimilupa ja sitä valvotaan asianmukaisesti. Sen vuoksi olisi laadittava luettelo asiaan liittyvistä viranomaisista, jotka laskevat liikkeeseen tärkeimpiä unionin valuuttoja, joissa toimitukset tapahtuvat, ja joiden olisi osallistuttava arvopaperikeskuksen toimiluvan myöntämiseen ja arvopaperikeskuksen valvontaan. Tämän olisi perustuttava kyseisten viranomaisten liikkeeseen laskemien valuuttojen osuuteen arvopaperikeskuksen vuosittain toteuttamien vastikkeellisten toimitusohjeiden kokonaisarvosta sekä arvopaperikeskuksen unionin valuutassa toteuttamien vastikkeellisten toimitusohjeiden osuuteen kaikkien arvopaperikeskusten unionissa kyseisessä valuutassa toteuttamien vastikkeellisten toteutusohjeiden kokonaisarvosta.

(5) Jotta toimivaltainen viranomainen voisi suorittaa perusteellisen arvioinnin, toimilupaa hakevan arvopaperikeskuksen olisi toimitettava tiedot sisäisen valvontansa rakenteesta ja hallintoelintensä riippumattomuudesta, jolloin toimivaltainen viranomainen voisi arvioida, varmistetaanko hallinnointi- ja ohjausjärjestelmän rakenteella arvopaperikeskuksen riippumattomuus ja ovatko rakenne ja sen raportointisuhteet sekä mahdollisten eturistiriitojen hallintaa varten hyväksytyt mekanismit asianmukaisia.

(6) Jotta toimivaltainen viranomainen voisi arvioida toimilupaa hakevan arvopaperikeskuksen toimivan johdon ja ylimmän hallintoelinten jäsenten hyvää mainetta, kokemusta ja taitoja, arvopaperikeskuksen olisi toimitettava arviointia varten kaikki merkitykselliset tiedot.

(7) Arvopaperikeskuksen sivuliikkeitä ja tytäryrityksiä koskevat tiedot ovat tarpeen, jotta toimivaltainen viranomainen voisi saada selvän käsityksen arvopaperikeskuksen organisaatiorakenteesta sekä arvioida arvopaperikeskukselle sivuliikkeiden ja tytäryritysten toiminnasta mahdollisesti aiheutuvia riskejä.

(8) Toimilupaa hakevan arvopaperikeskuksen olisi toimitettava toimivaltaiselle viranomaiselle asiaankuuluvat tiedot, jotka osoittavat, että sillä on käytettävissään tarvittavat rahoitusvarat sekä asianmukaiset liiketoiminnan jatkuvuutta koskevat järjestelyt tehtäviensä jatkuvaa hoitamista varten.

(9) On tärkeää, että toimivaltainen viranomainen saa ydintoimintoja koskevien tietojen lisäksi tiedot oheispalveluista, joita toimilupaa hakeva arvopaperikeskus aikoo tarjota, jotta se saisi kattavan kuvan arvopaperikeskuksen palveluista.

(10) Jotta toimivaltainen viranomainen voisi arvioida toimilupaa hakevan arvopaperikeskuksen teknisten järjestelmien jatkuvuutta ja moitteetonta toimintaa, arvopaperikeskuksen olisi toimitettava toimivaltaiselle viranomaiselle kuvaukset asiaankuuluvista teknisistä järjestelmistä sekä niiden hallinnointitavasta, mukaan luettuna tieto siitä, onko järjestelmät ulkoistettu.

(11) Arvopaperikeskusten tarjoamiin ydinpalveluihin liittyviä maksuja koskevat tiedot ovat tärkeitä, ja niiden olisi sisällyttävä arvopaperikeskuksen toimilupahakemukseen, jotta toimivaltaiset viranomaiset voisivat varmistaa, että maksut ovat oikeasuhteisia ja syrjimättömiä eikä niitä ole kytketty muiden palvelujen kustannuksiin.

(12) Arvopaperikeskuksen olisi tarvittaessa otettava huomioon sekä liikkeeseenlaskijat että osallistujat asiaankuuluvien kansallisten lainsäädäntöjen mukaisesti, jotta varmistettaisiin sijoittajien oikeuksien suojaaminen ja lainvalintakysymysten asianmukainen käsittely arvioitaessa toimenpiteitä, jotka arvopaperikeskus aikoo toteuttaa antaakseen käyttäjilleen mahdollisuuden noudattaa asetuksen (EU) N:o 909/2014 49 artiklan 1 kohdassa tarkoitettua kansallista lainsäädäntöä.

(13) Jotta varmistettaisiin oikeudenmukainen ja syrjimätön pääsy notariaattipalveluihin, keskitettyihin tilinhoitopalveluihin ja arvopaperitoimituksia koskeviin palveluihin finanssimarkkinoilla, liikkeeseenlaskijoille, muille arvopaperikeskuksille ja muille markkinainfrastruktuureille myönnetään pääsy arvopaperikeskukseen asetuksen (EU) N:o 909/2014 mukaisesti. Toimilupaa hakevan arvopaperikeskuksen olisi näin ollen toimitettava toimivaltaiselle viranomaiselle tiedot pääsyä koskevista toimintatavoistaan ja menettelyistään.

(14) Jotta toimivaltainen viranomainen voisi suorittaa toimiluvan myöntämiseen liittyvät tehtävänsä tehokkaasti, sen olisi saatava kaikki tiedot toimilupaa hakevilta arvopaperikeskuksilta ja asianomaisilta kolmansilta osapuolilta, myös sellaisilta kolmansilta osapuolilta, joille toimilupaa hakevat arvopaperikeskukset ovat ulkoistaneet operatiivisia toimintoja ja tehtäviä.

(15) Jotta varmistettaisiin toimilupaa hakevan arvopaperikeskuksen hallintosääntöjen yleinen läpinäkyvyys, toimivaltaiselle viranomaiselle olisi toimitettava asiakirjat, joissa vahvistetaan, että toimilupaa hakeva arvopaperikeskus on toteuttanut tarvittavat järjestelyt riippumattoman käyttäjien komitean perustamiseksi syrjimättömällä tavalla kutakin kyseisen arvopaperikeskuksen ylläpitämää arvopapereiden selvitysjärjestelmää varten.

(16) Jotta varmistettaisiin keskeisten infrastruktuuripalvelujen moitteeton toiminta finanssimarkkinoilla, toimilupaa hakevan arvopaperikeskuksen olisi annettava toimivaltaiselle viranomaiselle kaikki tarvittavat tiedot sen osoittamiseksi, että sillä on riittävät toimintatavat ja menettelyt, joilla varmistetaan luotettavat tietojensäilytysjärjestelmät, sekä tehokkaat mekanismit arvopaperikeskuksen palveluja varten, mukaan luettuina erityisesti toimenpiteet toimituspuutteiden estämiseksi ja korjaamiseksi, sekä säännöt, jotka koskevat liikkeeseenlaskun jatkuvaa eheyttä, osallistujien ja niiden asiakkaiden arvopapereiden suojaamista, selvityksen lopullisuutta, osallistujien maksulaiminlyöntejä sekä osallistujien ja asiakkaiden omaisuuserien siirtämistä tapauksissa, joissa toimilupa peruutetaan.

(17) On tarpeen, että toimilupaa hakeva arvopaperikeskus esittää hakemuksessaan palveluihinsa liittyvät riskienhallintamallit, jotta toimivaltainen viranomainen voisi arvioida hyväksyttyjen menettelyjen luotettavuutta ja eheyttä sekä auttaa markkinatoimijoita tekemään tietoon perustuvan valinnan.

(18) Jotta voitaisiin tarkistaa toimilupaa hakevan arvopaperikeskuksen linkkijärjestelyjen turvallisuus sekä arvioida linkitetyissä järjestelmissä sovellettavia sääntöjä ja kyseisistä linkeistä johtuvia riskejä, toimivaltaisen viranomaisen olisi saatava toimilupaa hakevalta arvopaperikeskukselta kaikki merkitykselliset tiedot analyysiä varten yhdessä arvopaperikeskuksen linkkijärjestelyistä tekemän arvioinnin kanssa.

(19) Hyväksyessään arvopaperikeskuksen omistusyhteyttä toiseen yhteisöön arvopaperikeskuksen toimivaltaisen viranomaisen olisi otettava huomioon perusteet, joilla varmistetaan, ettei omistusyhteys kasvata merkittävästi arvopaperikeskuksen riskiprofiilia. Arvopaperikeskuksen turvallisuuden ja sen palvelujen jatkuvuuden varmistamiseksi arvopaperikeskus ei saisi ottaa vastattavakseen rajoittamattomia rahoitusvelkoja muihin kuin sellaisiin oikeushenkilöihin olevien omistusyhteyksien johdosta, jotka tarjoavat asetuksessa (EU) N:o 909/2014 säädettyjä palveluja. Arvopaperikeskuksen olisi pääomitettava toiseen yhteisöön olevasta omistusyhteydestä johtuvat riskit kokonaan.

(20) Jotta arvopaperikeskus ei olisi riippuvainen sellaisten yhteisöjen muista osakkeenomistajista, joihin sillä on omistusyhteys, riskienhallintaperiaatteisiin liittyvä riippuvuus mukaan luettuna, sillä olisi oltava täysi määräysvalta kyseissä yhteisöissä. Tämän vaatimuksen pitäisi myös helpottaa toimivaltaisten viranomaisten ja asiaan liittyvien viranomaisten valvonta- ja yleisvalvontatehtävien hoitamista mahdollistamalla helpon pääsyn asiaankuuluviin tietoihin.

(21) Arvopaperikeskuksen olisi sovellettava osallistumiseen selkeitä perusteita, jotka menevät pelkkää voiton tavoittelua pidemmälle ja joissa otetaan huomioon arvopaperikeskuksen kanssa liikkeeseen laskettujen arvopapereiden liikkeeseenlaskijoiden sekä sen osallistujien ja asiakkaiden edut.

(22) Jotta toiseen yhteisöön olevasta arvopaperikeskuksen omistusyhteydestä johtuvat riskit voitaisiin määrittää ja rajata asianmukaisesti, arvopaperikeskuksen olisi esitettävä sisäisen tai ulkopuolisen tarkastajan hyväksymät riippumattomat riskianalyysit kyseisestä omistusyhteydestä johtuvista rahoitusriskeistään ja -veloistaan.

(23) Finanssikriisistä saatujen kokemusten perusteella viranomaisten olisi keskityttävä pikemminkin jatkuvaan valvontaan kuin jälkivalvontaan. Sen vuoksi on tarpeen varmistaa, että toimivaltaisella viranomaisella on aina käytettävissään riittävästi tietoja jokaista asetuksen (EU) N:o 909/2014 mukaista uudelleentarkastelua ja arviointia varten. Sen määrittämiseksi, kuinka laajat tiedot kutakin uudelleentarkastelua ja arviointia varten on toimitettava, tämän asetuksen säännöksissä olisi otettava huomioon toimilupavaatimukset, joita arvopaperikeskuksen on asetuksen (EU) N:o 909/2014 mukaan noudatettava. Tähän sisältyvät toimilupamenettelyn aikana jo toimitettujen tietojen olennaiset muutokset, määräajoin toistuvia tapahtumia koskevat tiedot sekä tilastotiedot.

(24) Toimivaltaisten viranomaisten välisen tehokkaan kahden- ja monenvälisen tietojenvaihdon edistämiseksi ja asetuksessa (EU) N:o 909/2014 säädettyjen yhteistyöjärjestelyjen lisäksi yhden viranomaisen arvopaperikeskuksen toiminnasta tekemän uudelleentarkastelun ja arvioinnin tulokset olisi jaettava muille toimivaltaisille viranomaisille, jos kyseiset tiedot todennäköisesti helpottaisivat näiden viranomaisten tehtäviä, sanotun kuitenkaan rajoittamatta luottamuksellisuutta ja tietosuojaa koskevia vaatimuksia. Toimivaltaisten viranomaisten ja asiaan liittyvien viranomaisten tai rahoitusvälineiden markkinoista vastaavien viranomaisten välillä olisi järjestettävä ylimääräistä tietojenvaihtoa, joka antaisi mahdollisuuden vaihtaa toimivaltaisen viranomaisen uudelleentarkastelu- ja arviointiprosessin aikana tekemiä havaintoja.

(25) Koska suuren tietomäärän kerääminen arvopaperikeskuksen toiminnasta ja kerättyjen tietojen käsittely voivat koitua taakaksi ja koska olisi vältettävä päällekkäisyyksiä, uudelleentarkastelun ja arvioinnin yhteydessä olisi toimitettava muutettuja asiakirjoja vain, jos ne ovat merkityksellisiä. Asiakirjat olisi toimitettava tavalla, joka antaa toimivaltaiselle viranomaiselle mahdollisuuden tunnistaa kaikki merkitykselliset muutokset, jotka arvopaperikeskus on tehnyt järjestelyihin, strategioihin, prosesseihin ja mekanismeihin toimiluvan myöntämisen tai viimeisimmän loppuun saatetun uudelleentarkastelun tai arvioinnin jälkeen.

(26) Toinen tietoluokka, josta on toimivaltaiselle viranomaiselle hyötyä uudelleentarkastelun ja arvioinnin suorittamisessa, koskee määräajoin toistuvia tapahtumia, jotka liittyvät arvopaperikeskuksen toimintaan ja sen palvelujen tarjontaan.

(27) Jotta toimivaltainen viranomainen voisi tehdä arvopaperikeskuksesta kattavan riskinarvioinnin, sen on pyydettävä tilastotietoja arvopaperikeskuksen liiketoiminnan laajuudesta voidakseen arvioida arvopaperikeskusten toimintaan ja arvopaperimarkkinoiden moitteettomaan toimintaan liittyvät riskit. Tilastotietojen avulla toimivaltainen viranomainen voi myös tarkkailla arvopaperitapahtumien ja -toimitusten kokoa ja merkitystä finanssimarkkinoilla sekä arvioida tietyn arvopaperikeskuksen käynnissä olevia ja mahdollisia vaikutuksia koko arvopaperimarkkinoihin.

(28) Jotta toimivaltainen viranomainen voisi seurata ja arvioida riskejä, joille arvopaperikeskus altistuu tai voi altistua ja joita voi kohdistua arvopaperimarkkinoiden moitteettomaan toimintaan, sen olisi voitava pyytää lisätietoja arvopaperikeskuksen riskeistä ja toiminnasta. Toimivaltaisen viranomaisen olisi sen vuoksi voitava määritellä ja pyytää omasta aloitteestaan tai toisen viranomaisen pyynnöstä kaikkia lisätietoja, joita se katsoo tarvittavan kuhunkin arvopaperikeskuksen toiminnan uudelleentarkasteluun ja arviointiin.

(29) On tärkeää varmistaa, etteivät kolmansien maiden arvopaperikeskukset, jotka aikovat tarjota palveluja asetuksen (EU) N:o 909/2014 nojalla, häiritse unionin markkinoiden moitteetonta toimintaa.

(30) Kolmannen maan toimivaltaisen viranomaisen tehtävänä on arvioida jatkuvasti, täyttääkö kolmannen maan arvopaperikeskus kyseisen kolmannen maan asettamat toiminnan vakautta koskevat vaatimukset täysimittaisesti. Tiedoissa, jotka tunnustamista hakeva kolmannen maan arvopaperikeskus toimittaa Euroopan arvopaperimarkkinaviranomaiselle, jäljempänä ’EAMV’, ei tulisi pyrkiä toistamaan kolmannen maan toimivaltaisen viranomaisen suorittamaa arviointia vaan pyrittävä varmistamaan, että hakijaa ja vaatimusten täytäntöönpanoa tosiasiallisesti valvotaan kyseisessä kolmannessa maassa, millä taataan korkeatasoinen sijoittajansuoja.

(31) Jotta EAMV voisi suorittaa täydellisen arvioinnin tunnustamista koskevasta hakemuksesta, hakijan toimittamia tietoja olisi täydennettävä tiedoilla, jotka tarvitaan kolmannen maan toimivaltaisen viranomaisen harjoittaman jatkuvan valvonnan tehokkuuden, kyseisen viranomaisen täytäntöönpanovaltuuksien ja sen toteuttamien toimien arvioimiseksi. Nämä tiedot olisi toimitettava asetuksen (EU) N:o 909/2014 mukaisesti vahvistettua yhteistyöjärjestelyä noudattaen. Yhteistyöjärjestelyllä olisi varmistettava, että kaikista tunnustamista hakevaa kolmannen maan arvopaperikeskusta vastaan toteutetuista valvonta- tai täytäntöönpanotoimista, arvopaperikeskuksen toimiluvan myöntämisedellytysten muutoksista ja arvopaperikeskuksen tunnustamismenettelyn yhteydessä alun perin toimittamien tietojen olennaisista päivityksistä ilmoitetaan viipymättä EAMV:lle.

(32) Kolmannen maan arvopaperikeskuksen olisi tarvittaessa otettava huomioon sekä liikkeeseenlaskijat että osallistujat asetuksen (EU) N:o 909/2014 49 artiklan 1 kohdassa tarkoitetun asiaankuuluvan kansallisen lainsäädännön mukaisesti, jotta varmistettaisiin sijoittajien oikeuksien suojaaminen ja lainvalintakysymysten asianmukainen käsittely arvioitaessa toimenpiteitä, jotka kolmannen maan arvopaperikeskus aikoo toteuttaa antaakseen käyttäjilleen mahdollisuuden noudattaa kyseisen asetuksen 49 artiklan 1 kohdassa tarkoitettua kansallista lainsäädäntöä.

(33) Arvopaperikeskuksella olisi oltava yhtenäinen ja kattava käsitys kaikista merkityksellisistä riskeistä, jotta se voisi luoda moitteettoman riskienhallintakehyksen. Riskeihin olisi kuuluttava sellaiset riskit, joita arvopaperikeskukselle aiheutuu muista yhteisöistä, ja riskit, joita se aiheuttaa kolmansille osapuolille, mukaan luettuina arvopaperikeskuksen käyttäjät ja mahdollisuuksien mukaan niiden asiakkaat sekä linkillä yhdistetyt arvopaperikeskukset, keskusvastapuolet, kauppapaikat, maksujärjestelmät, toimituspankit, likviditeetin myöntäjät ja sijoittajat.

(34) Sen varmistamiseksi, että arvopaperikeskukset käyttävät toiminnassaan riittävästi henkilöstöresursseja täyttääkseen kaikki velvollisuutensa ja että toimivaltaisilla viranomaisilla on asiaankuuluvat yhteyshenkilöt valvomissaan arvopaperikeskuksissa, arvopaperikeskuksilla olisi oltava keskeistä asiantuntevaa henkilöstöä, joka on vastuussa arvopaperikeskuksen toiminnasta ja omasta toiminnastaan, erityisesti toimivan johdon ja ylimmän hallintoelimen tasolla.

(35) Arvopaperikeskusten suorittamien toimien asianmukaisen valvonnan varmistamiseksi olisi otettava käyttöön riippumattomat tarkastukset, jotka käsittävät arvopaperikeskuksen toiminnot, riskienhallintaprosessit sekä vaatimustenmukaisuuden valvonnan ja sisäisen valvonnan menetelmät, ja niitä olisi tehtävä säännöllisesti. Tarkastusten riippumattomuus ei välttämättä edellytä ulkopuolisen tarkastajan osallistumista, jos arvopaperikeskus osoittaa toimivaltaiselle viranomaiselle, että sen sisäisen tarkastajan riippumattomuus on varmistettu asianmukaisesti. Jotta arvopaperikeskuksen sisäisen tarkastuksen toiminnon riippumattomuus voitaisiin varmistaa, arvopaperikeskuksen olisi perustettava myös tarkastuskomitea.

(36) Arvopaperikeskuksen olisi perustettava riskinarviointikomitea sen varmistamiseksi, että arvopaperikeskuksen ylin hallintoelin saa korkeimman teknisen tason neuvoja arvopaperikeskuksen senhetkisestä ja tulevasta yleisestä riskinsietokyvystä ja riskistrategiasta. Jotta voitaisiin varmistaa riskinarviointikomitean riippumattomuus arvopaperikeskuksen toimeenpanevasta johdosta sekä korkeatasoinen pätevyys, enemmistön riskinarviointikomitean jäsenistä olisi oltava toimeenpanevaan johtoon kuulumattomia henkilöitä, ja kyseisen komitean puheenjohtajana olisi oltava henkilö, jolla on asianmukaista kokemusta riskienhallinnasta.

(37) Arvioidessaan mahdollisia eturistiriitoja arvopaperikeskuksen ei pitäisi tarkastella pelkästään ylimmän hallintoelimensä, toimivan johtonsa tai henkilöstönsä jäseniä vaan myös kyseisiin henkilöihin tai arvopaperikeskukseen suoraan tai epäsuorasti yhteydessä olevia henkilöitä riippumatta siitä, onko kyseessä luonnollinen henkilö vai oikeushenkilö.

(38) Arvopaperikeskuksella pitäisi olla ainakin riskienhallintajohtaja, vaatimustenmukaisuudesta vastaava johtaja ja teknologiajohtaja sekä riskienhallintatoiminto, teknologiatoiminto ja vaatimustenmukaisuuden valvonnan ja sisäisen valvonnan toiminto. Arvopaperikeskuksella olisi joka tapauksessa oltava mahdollisuus organisoida näiden toimintojen sisäinen rakenne omien tarpeidensa mukaisesti. Riskienhallintajohtajan, vaatimustenmukaisuudesta vastaavan johtajan ja teknologiajohtajan olisi oltava eri henkilöitä, koska näissä tehtävissä toimivilla henkilöllä on yleensä erilaiset akateemiset ja ammatilliset taustat. Tältä osin tämän asetuksen säännöksissä noudatetaan tarkasti järjestelmää, joka on perustettu Euroopan parlamentin ja neuvoston asetuksella (EU) N:o 648/2012 (2) muita markkinainfrastruktuureja varten.

(39) Arvopaperikeskuksen säilyttämien tietojen olisi oltava jäsenneltyjä, ja arvopaperikeskusten valvontaan osallistuvien toimivaltaisten viranomaisten olisi voitava saada säilytetyt tiedot helposti käyttöönsä. Arvopaperikeskuksen olisi varmistettava, että sen säilyttämät tiedot, mukaan luettuina sen pitämiä arvopapereita koskeva täydellinen kirjanpito, ovat tarkkoja ja ajantasaisia, jotta niitä voitaisiin käyttää luotettavana tietolähteenä valvontatarkoituksiin.

(40) Jotta eri vaatimuksissa edellytetyt tiedot olisi helpompi raportoida ja kirjata johdonmukaisella tavalla, arvopaperikeskusten olisi säilytettävä tiedot jokaisesta yksittäisestä palvelusta, jota se tarjoaa asetuksen (EU) N:o 909/2014 mukaisesti, ja tietojen olisi sisällettävä ainakin kaikki yksityiskohdat, jotka on ilmoitettava kyseisessä asetuksessa vahvistettujen toimituskuria koskevien sääntöjen mukaisesti.

(41) Liikkeeseenlaskijoiden ja sijoittajien oikeuksien säilyttäminen on arvopaperimarkkinoiden moitteettoman toiminnan kannalta olennaisen tärkeää. Sen vuoksi arvopaperikeskuksen olisi käytettävä asianmukaisia sääntöjä, menettelyjä ja valvontaa, jotta estettäisiin arvopapereiden luvaton luominen tai poistaminen. Sen olisi myös täsmäytettävä ylläpitämänsä arvopaperitilit vähintään kerran päivässä.

(42) Arvopaperikeskuksen olisi ylläpidettävä vahvoja kirjanpitokäytäntöjä ja suoritettava tarkastuksia varmistaakseen, että sen säilyttämät arvopaperitiedot pitävät paikkansa ja että sen toimenpiteet, joilla varmistetaan arvopapereiden liikkeeseenlaskun jatkuva eheys, ovat riittäviä.

(43) Jotta liikkeeseenlaskun jatkuva eheys varmistettaisiin tehokkaasti, asetuksessa (EU) N:o 909/2014 säädettyjä täsmäytystoimenpiteitä olisi sovellettava kaikkiin arvopaperikeskuksiin riippumatta siitä, tarjoavatko ne kyseisessä asetuksessa tarkoitettuja arvopapereiden liikkeeseenlaskuun liittyviä notariaattipalveluja tai keskitettyjä tilinhoitopalveluja vai eivät.

(44) Muiden täsmäytysprosessiin osallistuvien yhteisöjen osalta olisi erotettava useita skenaarioita sen mukaan, mikä on näiden yhteisöjen rooli. Täsmäytystoimenpiteiden olisi heijastettava niiden erityisiä rooleja. Rekisteröintiasiamiestä koskevan mallin mukaan rekisteröintiasiamies pitää kirjaa arvopapereista, joista pidetään kirjaa myös arvopaperikeskuksessa. Siirtoasiamiestä koskevan mallin mukaan rahastonhoitaja tai siirtoasiamies on vastuusta tilistä, jolla säilytetään osaa arvopaperikeskuksessa kirjatusta arvopapereiden liikkeeseenlaskusta. Yhteistä säilytyskeskusta koskevan mallin mukaan arvopaperikeskukset, jotka perustavat yhteentoimivan linkin, käyttävät yhteistä säilytyskeskusta, jonka olisi vastattava yhteentoimivan linkin perustaneiden arvopaperikeskusten alun perin kirjaamien tai keskitetysti hoitamien, arvopapereiden liikkeeseenlaskujen yleisestä jatkuvasta eheydestä.

(45) Jotta voitaisiin vähentää operatiivisia riskejä, joihin kuuluvat sellaiset riskit, jotka aiheutuvat tietojärjestelmissä, sisäisissä prosesseissa ja henkilöstön toiminnassa esiintyvistä puutteista tai ulkoisten tapahtumien aiheuttamista keskeytyksistä, jotka johtavat arvopaperikeskuksen tarjoamien palvelujen vähenemiseen, heikkenemiseen tai päättymiseen, arvopaperikeskusten olisi tunnistettava kaikki riskit ja seurattava niiden kehitystä riippumatta niiden alkuperästä, joka voi olla esimerkiksi arvopaperikeskusten käyttäjät, arvopaperikeskuksille suunnattujen palvelujen tarjoajat ja muut markkinainfrastruktuurit, mukaan luettuina muut arvopaperikeskukset. Operatiivisia riskejä olisi hallittava hyvin dokumentoidun ja vahvan järjestelmän mukaisesti, jossa tehtävät ja vastuualueet on jaettu selkeästi. Järjestelmään olisi kuuluttava toiminnalliset tavoitteet, jäljitysominaisuudet ja arviointimekanismit, ja se olisi integroitava arvopaperikeskuksen riskienhallintajärjestelmään. Arvopaperikeskuksen riskienhallintajohtajan olisi tässä yhteydessä oltava vastuussa operatiivisten riskien hallintakehyksestä. Arvopaperikeskusten olisi hallittava riskejään sisäisesti. Jos sisäinen valvonta on riittämätöntä tai jos tiettyjen riskien poistaminen ei ole kohtuullisen toteuttamiskelpoinen vaihtoehto, arvopaperikeskuksen olisi voitava ottaa vakuutus kattaakseen riskit taloudellisesti.

(46) Arvopaperikeskukset eivät saisi tehdä sijoituksia, jotka voivat vaikuttaa niiden riskiprofiiliin. Arvopaperikeskusten olisi tehtävä johdannaissopimuksia vain, jos niiden on suojauduttava riskiltä, jota ne eivät voi vähentää muulla tavoin. Suojaukseen olisi sovellettava tiettyjä tiukkoja edellytyksiä, joilla varmistetaan, ettei johdannaisia käytetä muihin tarkoituksiin kuin riskien kattamiseen eikä niitä käytetä voittojen realisointiin.

(47) Arvopaperikeskusten omaisuuseriä olisi säilytettävä turvallisesti, niiden pitäisi olla helposti saatavilla, ja ne olisi voitava realisoida nopeasti. Arvopaperikeskuksen olisi sen vuoksi varmistettava, että sen toimintatavat ja menettelyt, jotka koskevat arvopaperikeskuksen omien omaisuuserien nopeaa saatavuutta, perustuvat ainakin kyseisten omaisuuserien luonteeseen, suuruuteen, laatuun, erääntymisaikaan ja sijaintipaikkaan. Arvopaperikeskuksen olisi varmistettava myös, ettei säilytys- tai sijoitustoimintojen ulkoistaminen kolmannen osapuolen yhteisölle vaikuta kielteisesti sen omaisuuserien nopeaan saatavuuteen.

(48) Jotta arvopaperikeskus voisi hallita likviditeettitarpeitaan, arvopaperikeskuksen käteisvarojen pitäisi olla välittömästi sen saatavilla, ja myös kaikkien sen nimissä olevien arvopapereiden pitäisi olla sen saatavilla samana pankkipäivänä, jona päätös omaisuuserien realisoinnista tehdään.

(49) Jotta arvopaperikeskuksen omaisuuseriä voitaisiin suojata paremmin välittäjän maksulaiminlyönniltä, arvopaperikeskuksen, joka saa pääsyn toiseen arvopaperikeskukseen arvopaperikeskusten välisen linkin välityksellä, olisi säilytettävä omaisuuseriään erillisellä tilillä kyseisessä linkillä yhdistetyssä arvopaperikeskuksessa. Tämäntasoisen erottelun pitäisi varmistaa, että arvopaperikeskuksen omaisuuserät on erotettu muiden yhteisöjen omaisuuseristä ja että ne on suojattu asianmukaisesti. On kuitenkin tarpeen sallia linkkien perustaminen kolmansien maiden arvopaperikeskusten kanssa, vaikka kolmannen maan arvopaperikeskuksessa ei olisi saatavilla erillisiä tilejä, edellyttäen, että pyynnön esittäneen arvopaperikeskuksen omaisuuserät on joka tapauksessa suojattu riittävästi ja että toimivaltaisille viranomaisille ilmoitetaan riskeistä, jotka aiheutuvat siitä, ettei erillisiä tilejä ole saatavilla, sekä tällaisten riskien riittävästä vähentämisestä.

(50) Sen varmistamiseksi, että arvopaperikeskus sijoittaa rahoitusvaransa erittäin likvideihin rahoitusvälineisiin, joihin liittyvät markkina- ja luottoriskit ovat minimaalisia, ja että nämä sijoitukset voidaan muuttaa nopeasti rahaksi minimaalisin hintavaikutuksin, arvopaperikeskuksen olisi hajautettava salkkunsa ja vahvistettava asianmukaiset keskittymärajat sellaisten rahoitusvälineiden liikkeeseenlaskijoiden osalta, joihin se sijoittaa varojaan.

(51) Sen varmistamiseksi, että arvopaperikeskuksen linkkijärjestely toisen arvopaperikeskuksen kanssa on luotettava ja tehokas, arvopaperikeskuksen olisi tunnistettava kaikki mahdolliset linkkijärjestelystä johtuvat riskien aiheuttajat ja seurattava ja hallittava niitä. Arvopaperikeskusten välisellä linkillä pitäisi olla kaikilla asiaankuuluvilla lainkäyttöalueilla vankka oikeusperusta, johon sen suunnittelu tukeutuu ja joka tarjoaa kaikille linkkiin liittyneille arvopaperikeskuksille riittävän suojan. Linkillä yhdistettyjen arvopaperikeskusten olisi mitattava, seurattava ja hallittava toisistaan johtuvia luotto- ja likviditeettiriskejä.

(52) Pyynnön esittäneen arvopaperikeskuksen, joka käyttää epäsuoraa arvopaperikeskusten välistä linkkiä tai välittäjää arvopaperikeskusten välisen linkin ylläpitämiseksi pyynnön vastaanottaneen arvopaperikeskuksen kanssa, olisi linkkijärjestelyn turvallisuuden ja tehokkuuden varmistamiseksi mitattava, seurattava ja hallittava välittäjän käytöstä aiheutuvia lisäriskejä, mukaan luettuina säilytys- ja luottoriskit sekä oikeudelliset ja operatiiviset riskit.

(53) Jotta voitaisiin varmistaa liikkeeseenlaskun jatkuva eheys silloin, kun arvopapereita säilytetään useissa arvopaperikeskuksissa arvopaperikeskusten välisten linkkien välityksellä, arvopaperikeskusten olisi sovellettava erityisiä täsmäytystoimenpiteitä ja koordinoitava toimiaan.

(54) Arvopaperikeskusten olisi tarjottava oikeudenmukainen ja avoin pääsy palveluihinsa ottaen asianmukaisesti huomioon rahoitusjärjestelmän vakauteen liittyvät riskit ja markkinoiden toimivuus. Niiden olisi valvottava osallistujistaan ja muista käyttäjistään aiheutuvia riskejä vahvistamalla riskeihin liittyvät vaatimukset palvelujensa tarjoamiselle. Arvopaperikeskusten olisi varmistettava, että niiden käyttäjät, kuten osallistujat, muut arvopaperikeskukset, keskusvastapuolet, kauppapaikat tai liikkeeseenlaskijat, joille myönnetään pääsy niiden palveluihin, täyttävät kyseiset vaatimukset ja että niillä on toimintakapasiteetti, rahoitusvarat, oikeudellinen toimivalta ja riskienhallinnan asiantuntemus, jotka vaaditaan arvopaperikeskuksiin ja muihin käyttäjiin kohdistuvien riskien estämiseksi.

(55) Varmistaakseen arvopapereiden selvitysjärjestelmänsä turvallisuuden ja tehokkuuden arvopaperikeskuksen olisi valvottava jatkuvasti pääsyvaatimustensa noudattamista, ja sillä pitäisi olla selkeästi määritellyt ja julkistetut menettelyt, joilla helpotetaan sellaisten pyynnön esittäneiden osapuolten osallistumisen keskeyttämistä tai poistamista, jotka rikkovat tai eivät enää täytä pääsyvaatimuksia.

(56) Saadakseen luvan tarjota pankkipalvelujen tyyppisiä oheispalveluja arvopaperikeskuksen olisi toimitettava toimivaltaiselle viranomaiselle hakemus, joka sisältää kaikki tiedot, jotka tarvitaan sen varmistamiseksi, että pankkipalvelujen tyyppisten oheispalvelujen tarjonta ei vaikuta arvopaperikeskuksen ydinpalvelujen sujuvaan tarjontaan. Yhteisöjä, jotka ovat jo saaneet luvan toimia arvopaperikeskuksina, ei saisi vaatia toimittamaan uudelleen sellaisia tietoja, jotka on jo toimitettu asetuksen (EU) N:o 909/2014 mukaisessa arvopaperikeskuksen toimiluvan hakumenettelyssä.

(57) Oikeusvarmuuden sekä lainsäädännön yhdenmukaisen soveltamisen turvaamiseksi tiettyjä tässä asetuksessa säädettyjä vaatimuksia, jotka liittyvät toimituskuria koskeviin toimenpiteisiin, olisi alettava soveltaa kyseisten toimenpiteiden voimaantulopäivästä alkaen.

(58) Tämä asetus perustuu teknisten sääntelystandardien luonnoksiin, jotka EAMV on toimittanut komissiolle.

(59) Laatiessaan tähän asetukseen sisältyviä teknisiä standardeja EAMV on tehnyt tiivistä yhteistyötä Euroopan keskuspankkijärjestelmän jäsenten ja Euroopan pankkiviranomaisen kanssa.

(60) EAMV on järjestänyt avoimia julkisia kuulemisia tämän asetuksen perustana olevista teknisten täytäntöönpanostandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (3) 37 artiklan mukaisesti perustetulta arvopaperimarkkina-alan osallisryhmältä,

ON HYVÄKSYNYT TÄMÄN ASETUKSEN:

I LUKU

YLEISET SÄÄNNÖKSET

1 artikla

Määritelmät

Tässä asetuksessa tarkoitetaan

a) ’uudelleentarkastelujaksolla’ uudelleentarkastelun kohteena olevaa ajanjaksoa, joka alkaa edeltävän uudelleentarkastelu- ja arviointijakson päättymistä seuraavana päivänä;

b) ’toimitusohjeella’ Euroopan parlamentin ja neuvoston direktiivin 98/26/EY (4) 2 artiklan i alakohdassa määriteltyä siirtomääräystä;

c) ’toimitusrajoituksella’ arvopapereiden käytön estämistä, varaamista tai korvamerkitsemistä, jonka seurauksena ne eivät ole enää toimitettavissa, tai rahan käytön estämistä tai varaamista, jonka seurauksena se ei ole enää toimitettavissa;

d) ’pörssilistatulla rahastolla’ Euroopan parlamentin ja neuvoston direktiivin 2014/65/EU (5) 4 artiklan 1 kohdan 46 alakohdassa määriteltyä rahastoa;

e) ’liikkeeseenlaskevalla arvopaperikeskuksella’ arvopaperikeskusta, joka tarjoaa asetuksen (EU) N:o 909/2014 liitteessä olevan A jakson 1 tai 2 kohdassa tarkoitettua ydinpalvelua arvopapereiden liikkeeseenlaskun yhteydessä;

f) ’sijoittavalla arvopaperikeskuksella’ arvopaperikeskusta, joka on joko toisen arvopaperikeskuksen ylläpitämän arvopapereiden selvitysjärjestelmän osallistuja tai joka käyttää sellaista kolmatta osapuolta tai välittäjää, joka on toisen arvopaperikeskuksen ylläpitämän arvopapereiden selvitysjärjestelmän osallistuja, arvopapereiden liikkeeseenlaskun yhteydessä;

g) ’pysyvällä välineellä’ välinettä, joka mahdollistaa tietojen säilyttämisen siten, että tiedot ovat helposti saatavilla myöhempää käyttöä varten tietojen käyttötarkoituksen kannalta asianmukaisen ajan, ja joka mahdollistaa tallennettujen tietojen tulostamisen muuttumattomina.

II LUKU

TÄRKEIMPIEN VALUUTTOJEN YKSILÖINTI SEKÄ KÄYTÄNNÖN JÄRJESTELYT ASIAAN LIITTYVIEN TOIMIVALTAISTEN VIRANOMAISTEN KUULEMISTA VARTEN

(Asetuksen (EU) N:o 909/2014 12 artiklan 1 kohdan b ja c alakohta)

2 artikla

Tärkeimpien valuuttojen määrittely

1. Asetuksen (EU) N:o 909/2014 12 artiklan 1 kohdan b alakohdassa tarkoitetut tärkeimmät valuutat on yksilöitävä käyttämällä jompaakumpaa seuraavista laskelmista:

a) kunkin unionin valuutan suhteellinen osuus arvopaperikeskuksen toteuttamien vastikkeellisten toimitusohjeiden kokonaisarvosta laskettuna yhden vuoden ajalta edellyttäen, että kukin yksittäinen osuus on enemmän kuin 1 prosenttia;

b) arvopaperikeskuksen unionin valuutassa toteuttamien vastikkeellisten toimitusohjeiden suhteellinen osuus kaikkien unionissa olevien arvopaperikeskusten kyseisessä valuutassa toteuttamien vastikkeellisten toteutusohjeiden kokonaisarvosta laskettuna yhden vuoden ajalta edellyttäen, että kukin yksittäinen osuus on enemmän kuin 10 prosenttia.

2. Kunkin arvopaperikeskuksen toimivaltaisen viranomaisen on tehtävä 1 kohdassa tarkoitetut laskelmat vuosittain.

3 artikla

Käytännön järjestelyt asetuksen (EU) N:o 909/2014 12 artiklan 1 kohdan b ja c alakohdassa tarkoitettujen asiaan liittyvien viranomaisten kuulemista varten

1. Jos useampi kuin yksi keskuspankki laskee liikkeeseen yhtä tämän asetuksen 2 artiklan mukaisesti yksilöityä tärkeimpää valuuttaa, näiden keskuspankkien on valittava keskuudestaan yksi edustaja asetuksen (EU) N:o 909/2014 12 artiklan 1 kohdan b alakohdassa tarkoitetuksi asiaan liittyväksi viranomaiseksi kyseistä valuuttaa varten.

2. Jos arvopaperitapahtumien maksusuoritukset käsitellään asetuksen (EU) N:o 909/2014 40 artiklan 1 kohdan mukaisesti useissa samaa valuuttaa liikkeeseen laskevissa keskuspankeissa avattujen tilien kautta, kyseisten keskuspankkien on valittava keskuudestaan yksi edustaja asetuksen (EU) N:o 909/2014 12 artiklan 1 kohdan c alakohdassa tarkoitetuksi asiaan liittyväksi viranomaiseksi.

III LUKU

TOIMILUVAN MYÖNTÄMINEN ARVOPAPERIKESKUKSILLE

(Asetuksen (EU) N:o 909/2014 17 artikla)

1 JAKSO

Yleiset tiedot toimilupaa hakevista arvopaperikeskuksista

4 artikla

Toimilupaa hakevien arvopaperikeskusten yksilöiminen ja oikeudellinen asema

1. Toimilupahakemuksessa on selkeästi yksilöitävä toimilupaa hakeva arvopaperikeskus sekä toiminta, jota se aikoo harjoittaa, ja palvelut, joita se aikoo tarjota.

2. Toimilupahakemuksessa on oltava seuraavat tiedot:

a) hakemuksesta vastaavan henkilön yhteystiedot;

b) toimilupaa hakevan arvopaperikeskuksen vaatimustenmukaisuuden valvonnan ja sisäisen valvonnan toiminnosta vastaavan henkilön tai vastaavien henkilöiden yhteystiedot;

c) toimilupaa hakevan arvopaperikeskuksen toiminimi, oikeushenkilötunnus (LEI) ja virallinen osoite unionissa;

d) toimilupaa hakevan arvopaperikeskuksen perustamiskirja ja yhtiöjärjestys tai muut perustamisasiakirjat ja lakisääteiset asiakirjat;

e) hakemuksen jättöpäivänä voimassa oleva ote asiaankuuluvasta kauppa- tai tuomioistuinrekisteristä tai muunlainen oikeaksi todistettu näyttö toimilupaa hakevan arvopaperikeskuksen virallisesta osoitteesta ja liiketoiminnasta;

f) tunnistetiedot arvopapereiden selvitysjärjestelmistä, joita toimilupaa hakeva arvopaperikeskus ylläpitää tai aikoo ylläpitää;

g) jäljennös hakemusta koskevasta ylimmän hallintoelimen päätöksestä sekä sen kokouksen pöytäkirja, jossa ylin hallintoelin on hyväksynyt hakemusasiakirjat ja niiden toimittamisen;

h) kaavio, josta käyvät ilmi emoyrityksen, tytäryritysten ja kaikkien muiden osakkuusyhteisöjen tai sivuliikkeiden väliset omistusyhteydet ja jossa olevat yhteisöt yksilöidään täydellisen toiminimensä, oikeudellisen asemansa, virallisen osoitteensa ja verotunnisteidensa tai rekisterinumeroidensa avulla;

i) kuvaus toimilupaa hakevan arvopaperikeskuksen tytäryritysten sekä muiden sellaisten oikeushenkilöiden liiketoiminnasta, joihin kyseisellä arvopaperikeskuksella on omistusyhteys, mukaan luettuina tiedot siitä, minkätasoisesta omistusyhteydestä on kyse;

j) luettelo, jossa mainitaan i) jokaisen sellaisen henkilön tai yhteisön nimi, joka omistaa suoraan tai välillisesti vähintään 5 prosenttia toimilupaa hakevan arvopaperikeskuksen pääomasta tai äänioikeuksista; ii) jokaisen sellaisen henkilön tai yhteisön nimi, joka voi toimilupaa hakevassa arvopaperikeskuksessa olevan omistusosuutensa vuoksi käyttää huomattavaa vaikutusvaltaa kyseisen arvopaperikeskuksen johtamisessa;

k) luettelo, jossa mainitaan i) jokaisen sellaisen yhteisön nimi, jossa toimilupaa hakeva arvopaperikeskus omistaa vähintään 5 prosenttia pääomasta ja äänioikeuksista; ii) jokaisen sellaisen yhteisön nimi, jonka johtamisessa toimilupaa hakeva arvopaperikeskus käyttää huomattavaa vaikutusvaltaa;

l) luettelo asetuksen (EU) N:o 909/2014 liitteessä olevassa A jaksossa luetelluista ydinpalveluista, joita toimilupaa hakeva arvopaperikeskus tarjoaa tai aikoo tarjota;

m) luettelo asetuksen (EU) N:o 909/2014 liitteessä olevassa B jaksossa nimenomaisesti mainituista oheispalveluista, joita toimilupaa hakeva arvopaperikeskus tarjoaa tai aikoo tarjota;

n) luettelo muista oheispalveluista, jotka sallitaan asetuksen (EU) N:o 909/2014 liitteessä olevan B jakson nojalla mutta joita ei nimenomaisesti mainita kyseisessä jaksossa ja joita toimilupaa hakeva arvopaperikeskus tarjoaa tai aikoo tarjota;

o) luettelo n alakohdassa tarkoitetuista, direktiivin 2014/65/EU soveltamisalaan kuuluvista sijoituspalveluista;

p) luettelo palveluista ja toiminnoista, jotka toimilupaa hakeva arvopaperikeskus ulkoistaa tai aikoo ulkoistaa kolmannelle osapuolelle asetuksen (EU) N:o 909/2014 30 artiklan mukaisesti;

q) valuutta tai valuutat, joita toimilupaa hakeva arvopaperikeskus käsittelee tai aikoo käsitellä tarjoamiensa palvelujen yhteydessä riippumatta siitä, käytetäänkö maksusuorituksessa keskuspankissa, arvopaperikeskuksessa vai nimetyssä luottolaitoksessa olevaa tiliä;

r) tiedot kaikista vireillä olevista ja lopullisista tuomioistuin-, hallinto-, sovittelu- tai muista oikeudellisista menettelyistä, joissa toimilupaa hakeva arvopaperikeskus on osallisena ja joista voi aiheutua sille taloudellisia tai muita kustannuksia.

3. Jos toimilupaa hakeva arvopaperikeskus aikoo tarjota ydinpalveluja tai perustaa sivuliikkeen asetuksen (EU) N:o 909/2014 23 artiklan 2 kohdan mukaisesti, toimilupahakemuksessa on oltava myös seuraavat tiedot:

a) jäsenvaltio tai jäsenvaltiot, joissa toimilupaa hakeva arvopaperikeskus aikoo harjoittaa toimintaa;

b) toimintaohjelma, jossa mainitaan erityisesti palvelut, joita toimilupaa hakeva arvopaperikeskus tarjoaa tai aikoo tarjota vastaanottavassa jäsenvaltiossa;

c) valuutta tai valuutat, joita toimilupaa hakeva arvopaperikeskus käsittelee tai aikoo käsitellä vastaanottavassa jäsenvaltiossa;

d) jos palveluja tarjotaan tai aiotaan tarjota sivuliikkeen välityksellä, sivuliikkeen organisaatiorakenne ja sen johtamisesta vastaavien henkilöiden nimet;

e) tarvittaessa arvio toimenpiteistä, joita toimilupaa hakeva arvopaperikeskus aikoo toteuttaa, jotta sen käyttäjät voisivat noudattaa asetuksen (EU) N:o 909/2014 49 artiklan 1 kohdassa tarkoitettua kansallista lainsäädäntöä.

5 artikla

Yleiset tiedot toimintatavoista ja menettelyistä

1. Toimilupahakemuksessa on esitettävä seuraavat tiedot tässä luvussa tarkoitetun toimilupaa hakevan arvopaperikeskuksen toimintatavoista ja menettelyistä:

a) toimintatapojen ja menettelyjen hyväksymisestä ja täytäntöönpanosta vastaavien henkilöiden työnimikkeet;

b) kuvaus toimenpiteistä, joilla toimintatavat ja menettelyt pannaan täytäntöön ja niiden noudattamista valvotaan.

2. Toimilupahakemuksessa on oltava kuvaus toimilupaa hakevan arvopaperikeskuksen asetuksen (EU) N:o 909/2014 65 artiklan 3 kohdan mukaisesti käyttöön ottamista menettelyistä.

6 artikla

Tiedot arvopaperikeskuksen palveluista ja toiminnasta

Toimilupaa hakevan arvopaperikeskuksen on sisällytettävä toimilupahakemukseensa seuraavat tiedot:

a) yksityiskohtainen kuvaus 4 artiklan 2 kohdan l–p alakohdassa tarkoitetuista palveluista;

b) menettelyt, joita sovelletaan a alakohdassa tarkoitettujen palvelujen tarjonnassa.

7 artikla

Tiedot konserneista

1. Jos toimilupaa hakeva arvopaperikeskus kuuluu konserniin, jossa on muita arvopaperikeskuksia tai asetuksen (EU) N:o 909/2014 54 artiklan 2 kohdan b alakohdassa tarkoitettuja luottolaitoksia, toimilupahakemuksessa on oltava seuraavat tiedot:

a) asetuksen (EU) N:o 909/2014 26 artiklan 7 kohdassa tarkoitetut toimintatavat ja menettelyt;

b) tiedot emoyrityksen ja konsernin muiden yritysten toimivan johdon ja ylimmän hallintoelimen kokoonpanosta ja osakasrakenteesta;

c) toimilupaa hakevan arvopaperikeskuksen ja konsernin muiden yritysten yhteiset palvelut ja yhteiset avainhenkilöt, jotka eivät kuulu toimivaan johtoon.

2. Jos toimilupaa hakevalla arvopaperikeskuksella on emoyritys, toimilupahakemuksessa on ilmoitettava seuraavat tiedot:

a) toimilupaa hakevan arvopaperikeskuksen emoyrityksen virallinen osoite;

b) jos emoyritys on yhteisö, jolle on myönnetty toimilupa tai joka on rekisteröity ja jota valvotaan unionin tai kolmannen maan lainsäädännön nojalla, asiaankuuluvat toimilupa- tai rekisterinumerot sekä emoyrityksen valvonnan suhteen toimivaltaisen viranomaisen nimi tai toimivaltaisten viranomaisten nimet.

3. Jos toimilupaa hakeva arvopaperikeskus on ulkoistanut palvelujaan tai toimintojaan samaan konserniin kuuluvalle yritykselle asetuksen (EU) N:o 909/2014 30 artiklan mukaisesti, hakemuksessa on oltava tiivistelmä ja jäljennös ulkoistamissopimuksesta.

2 JAKSO

Rahoitusvarat toimilupaa hakevan arvopaperikeskuksen palvelujen tarjoamista varten

8 artikla

Tilinpäätökset, liiketoimintasuunnitelma ja elvytyssuunnitelma

1. Toimilupahakemuksessa on oltava seuraavat tilinpäätöksiä ja liiketoimintaa koskevat tiedot, jotta toimivaltainen viranomainen voi arvioida, noudattaako toimilupaa hakeva arvopaperikeskus asetuksen (EU) N:o 909/2014 44, 46 ja 47 artiklaa:

a) tilinpäätökset, mukaan luettuna tilinpäätöskokonaisuus kolmelta edeltävältä vuodelta, sekä Euroopan parlamentin ja neuvoston direktiivissä 2006/43/EY (6) tarkoitettu vuosi- ja konsernitilinpäätöksiä koskeva lakisääteinen tilintarkastuskertomus kolmelta edeltävältä vuodelta;

b) jos toimilupaa hakevan arvopaperikeskuksen tarkastaa ulkopuolinen tilintarkastaja, kyseisen tilintarkastajan nimi ja kansallinen rekisterinumero;

c) vähintään kolmen vuoden pituisen viiteajanjakson käsittävä liiketoimintasuunnitelma, joka sisältää rahoitussuunnitelman ja arvioidun budjetin ja jossa esitetään eri liiketoimintaskenaarioita toimilupaa hakevan arvopaperikeskuksen palveluista;

d) kaikki suunnitelmat, jotka koskevat tytäryritysten ja sivuliikkeiden perustamista ja niiden sijaintipaikkaa;

e) kuvaus liiketoiminnasta, jota toimilupaa hakeva arvopaperikeskus aikoo harjoittaa, mukaan luettuna toimilupaa hakevan arvopaperikeskuksen mahdollisten tytäryritysten tai sivuliikkeiden liiketoiminta.

2. Jos 1 kohdan a alakohdassa tarkoitettuja historiallisia taloudellisia tietoja ei ole saatavilla, toimilupahakemuksessa on oltava seuraavat tiedot toimilupaa hakevasta arvopaperikeskuksesta:

a) näyttö, joka osoittaa rahoitusvarojen riittävän kuudeksi kuukaudeksi toimiluvan myöntämisen jälkeen;

b) osavuosikatsaus;

c) toimilupaa hakevan arvopaperikeskuksen taloudellista tilannetta koskevat laskelmat, mukaan luettuina tase, tuloslaskelma, oman pääoman ja rahavirtojen muutokset sekä yhteenveto tilinpäätöksen laatimisperiaatteista ja muut merkitykselliset selventävät liitetiedot;

d) jokaisen emoyrityksen tarkastetut vuositilinpäätökset kolmelta hakemuksen jättöpäivää edeltävältä tilikaudelta.

3. Hakemuksessa on oltava kuvaus asetuksen (EU) N:o 909/2014 22 artiklan 2 kohdassa tarkoitetusta riittävästä elvytyssuunnitelmasta, jolla varmistetaan toimilupaa hakevan arvopaperikeskuksen keskeiset toiminnot:

a) yhteenveto, joka antaa yleiskuvan suunnitelmasta ja sen täytäntöönpanosta;

b) toimilupaa hakevan arvopaperikeskuksen keskeisten toimintojen, stressiskenaarioiden sekä elvytyksen käynnistävien tapahtumien yksilöiminen sekä kuvaus elvytysvälineistä, joita toimilupaa hakevaa arvopaperikeskus aikoo käyttää;

c) arvio elvytyssuunnitelman mahdollisista vaikutuksista sidosryhmiin, joihin sen täytäntöönpano todennäköisesti vaikuttaa;

d) elvytyssuunnitelman oikeudellista täytäntöönpanokelpoisuutta koskeva arvio, jossa otetaan huomioon kaikki unionin lainsäädännössä, kansallisessa lainsäädännössä tai kolmannen maan lainsäädännössä asetetut oikeudelliset rajoitukset.

3 JAKSO

Toiminnan järjestämistä koskevat vaatimukset

9 artikla

Organisaatiokaavio

Toimilupahakemuksessa on oltava organisaatiokaavio, jossa kuvataan toimilupaa hakevan arvopaperikeskuksen organisaatiorakenne. Kaaviossa on oltava seuraavat tiedot:

a) seuraavissa asemissa olevien henkilöiden henkilötiedot ja tehtävät: i) toimiva johto; ii) 47 artiklan 3 kohdassa tarkoitetuista operatiivisista toiminnoista vastaavat johtajat; iii) toimilupaa hakevan arvopaperikeskuksen sivuliikkeiden toiminnasta vastaavat johtajat; iv) muut merkittävät tehtävät toimilupaa hakevan arvopaperikeskuksen toiminnoissa;

b) kussakin osastossa ja operatiivisessa yksikössä olevien henkilöstön jäsenten lukumäärä.

10 artikla

Henkilöstöä koskevat toimintatavat ja menettelyt

Toimilupahakemuksessa on oltava seuraavat tiedot toimilupaa hakevan arvopaperikeskuksen henkilöstöä koskevista toimintatavoista ja menettelyistä:

a) kuvaus toimilupaa hakevan arvopaperikeskuksen palkka- ja palkkiopolitiikasta, mukaan luettuina tiedot sen toimivan johdon, ylimmän hallintoelimen jäsenten sekä riskienhallintatoiminnossa, vaatimustenmukaisuuden valvonnan ja sisäisen valvonnan toiminnossa, sisäisen tarkastuksen toiminnossa ja teknologiatoiminnossa työskentelevien henkilöstön jäsenten palkan ja palkkioiden kiinteistä ja muuttuvista osista;

b) toimilupaa hakevan arvopaperikeskuksen käyttöön ottamat toimenpiteet, joilla vähennetään yksittäiselle henkilölle annettuihin tehtäviin liittyvästä liiallisesta riippuvuudesta aiheutuvaa riskiä.

11 artikla

Riskienseurantavälineet ja hallintojärjestelyt

1. Toimilupahakemuksessa on oltava seuraavat tiedot toimilupaa hakevan arvopaperikeskuksen hallintojärjestelyistä ja riskienseurantavälineistä:

a) kuvaus toimilupaa hakevan arvopaperikeskuksen hallintojärjestelyistä, jotka otetaan käyttöön 47 artiklan 2 kohdan mukaisesti;

b) toimintatavat, menettelyt ja järjestelmät, jotka otetaan käyttöön 47 artiklan 1 kohdan mukaisesti;

c) kuvaus ylimmän hallintoelimen ja toimivan johdon sekä 48 artiklan mukaisesti perustettujen komiteoiden kokoonpanosta, roolista ja vastuualueista.

2. Edellä 1 kohdassa tarkoitettuihin tietoihin on sisällyttävä kuvaus menettelyistä, joita noudatetaan toimivan johdon sekä ylimmän hallintoelimen jäsenten valinnassa, nimittämisessä, tulosarvioinnissa ja tehtävästä poistossa.

3. Toimilupaa hakevan arvopaperikeskuksen on kuvattava menettelynsä, jolla sen hallintojärjestelyt ja toimintaa koskevat säännöt julkistetaan.

4. Jos toimilupaa hakeva arvopaperikeskus noudattaa hallinnointi- ja ohjausjärjestelmää koskevia tunnustettuja käytännesääntöjä, sen hakemuksessa on mainittava nämä käytännesäännöt, siinä on oltava jäljennös kyseisistä säännöistä ja siinä on selitettävä kaikki tilanteet, joissa toimilupaa hakeva arvopaperikeskus ei noudata niitä.

12 artikla

Vaatimustenmukaisuuden valvonnan, sisäisen valvonnan ja sisäinen tarkastuksen toiminnot

1. Toimilupahakemuksessa on oltava kuvaus asetuksen (EU) N:o 909/2014 26 artiklan 5 kohdassa tarkoitetuista toimilupaa hakevan arvopaperikeskuksen menettelyistä, joilla ilmoitetaan sisäisesti kyseisen asetuksen rikkomisista.

2. Toimilupahakemuksessa on oltava tiedot 51 artiklassa tarkoitetuista toimilupaa hakevan arvopaperikeskuksen sisäisen tarkastuksen toimintatavoista ja menettelyistä, seuraavat tiedot mukaan luettuina:

a) kuvaus välineistä, joilla seurataan ja arvioidaan toimilupaa hakevan arvopaperikeskuksen sisäisen tarkastuksen järjestelmien riittävyyttä ja tehokkuutta;

b) kuvaus toimilupaa hakevan arvopaperikeskuksen tietojenkäsittelyjärjestelmien valvontaan ja turvaamiseen käytetyistä välineistä;

c) kuvaus toimilupaa hakevan arvopaperikeskuksen sisäisen tarkastuksen menetelmien kehittämisestä ja soveltamisesta;

d) sisäisen tarkastuksen toiminnon työsuunnitelma kolmeksi vuodeksi hakemuksen jättöpäivästä;

e) kuvaus kunkin sellaisen henkilön tehtävistä ja pätevyydestä, joka vastaa 47 artiklan 3 kohdan d alakohdassa tarkoitetusta sisäisestä tarkastuksesta 48 artiklan 1 kohdan b alakohdan tarkoitetun tarkastuskomitean valvonnassa.

3. Toimilupahakemuksessa on oltava seuraavat tiedot 47 artiklan 3 kohdan c alakohdassa tarkoitetusta toimilupaa hakevan arvopaperikeskuksen vaatimustenmukaisuuden valvonnan ja sisäisen valvonnan toiminnosta:

a) kuvaus vaatimustenmukaisuuden valvonnan ja sisäisen valvonnan toiminnosta vastaavien henkilöiden sekä muiden vaatimustenmukaisuuden arviointeihin osallistuvien henkilöstön jäsenten tehtävistä ja pätevyydestä, mukaan luettuna kuvaus keinoista, joilla varmistetaan vaatimustenmukaisuuden valvonnan ja sisäisen valvonnan toiminnon riippumattomuus muista liiketoimintayksiköistä;

b) vaatimustenmukaisuuden valvonnan ja sisäisen valvonnan toiminnon toimintatavat ja menettelyt, mukaan luettuna kuvaus ylimmän johdon ja toimivan johdon tehtävästä valvoa vaatimustenmukaisuuden noudattamista;

c) vaatimustenmukaisuuden valvonnan ja sisäisen valvonnan toiminnosta vastaavien henkilöiden tai muiden sellaisten henkilöstön jäsenten laatima tuorein sisäinen raportti, jotka osallistuvat toimilupaa hakevassa arvopaperikeskuksessa vaatimustenmukaisuuden arviointeihin.

13 artikla

Toimiva johto, ylin hallintoelin ja osakkeenomistajat

1. Toimilupahakemuksessa on oltava seuraavat tiedot toimilupaa hakevan arvopaperikeskuksen jokaisesta toimivan johdon jäsenestä ja jokaisesta ylimmän hallintoelimen jäsenestä, jotta toimivaltainen viranomainen voi arvioida, noudattaako toimilupaa hakeva arvopaperikeskus asetuksen (EU) N:o 909/2014 27 artiklan 1 ja 4 kohtaa:

a) jäljennös ansioluettelosta, josta ilmenee jäsenen kokemus ja tietämys;

b) yksityiskohtaiset tiedot jäsenelle mahdollisesti määrätyistä rikosoikeudellisista ja hallinnollisista seuraamuksista, jotka liittyvät finanssi- tai datapalvelujen tarjoamiseen taikka petoksiin tai varojen väärinkäyttöön, asianmukaisen virallisen todistuksen muodossa, jos sellainen on saatavilla asianomaisessa jäsenvaltiossa;

c) finanssi- tai datapalvelujen tarjoamiseen liittyvästä hyvästä maineesta annettu oma ilmoitus, jossa jokainen toimivan johdon ja ylimmän hallintoelimen jäsen ilmoittaa, onko häneen kohdistettu mitään seuraavista toimista: i) hänet on tuomittu rikoksesta tai hallinnollisesta rikkomuksesta, joka liittyy finanssi- tai datapalvelujen tarjoamiseen taikka petoksiin tai varojen väärinkäyttöön; ii) sääntelyviranomaisen, muun viranomaisen tai valtion viraston käynnistämässä kurinpidollisessa tutkinnassa on tehty hänelle vastainen päätös tai hän on vielä keskeneräisen tutkinnan kohteena; iii) tuomioistuimessa on tehty hänelle vastainen päätös siviilioikeudellisessa menettelyssä, joka liittyy finanssi- tai datapalvelujen tarjoamiseen tai petokseen yrityksen johtamisen yhteydessä; iv) hän on ollut sellaisen yrityksen ylimmän hallintoelimen tai toimivan johdon jäsen, jonka rekisteröinnin tai toimiluvan sääntelyelin on peruuttanut ja johon hän on ollut sidoksissa vähintään yhden vuoden ajan ennen rekisteröinnin tai toimiluvan peruuttamista; v) häneltä on evätty oikeus harjoittaa minkäänlaista toimintaa, joka edellyttää sääntelyelimen myöntämää rekisteröintiä tai toimilupaa; vi) hän on ollut sellaisen yrityksen ylimmän hallintoelimen tai toimivan johdon jäsen, jota vastaan on aloitettu maksukyvyttömyysmenettely, vähintään yhden vuoden ajan ennen menettelyn käynnistämistä; vii) hän on ollut sellaisen yrityksen ylimmän hallintoelimen tai toimivan johdon jäsen, joka on ollut sääntelyelimen määräämän seuraamuksen kohteena ja johon hän on ollut sidoksissa vähintään yhden vuoden ajan ennen seuraamuksen määräämistä; viii) viranomainen, sääntelyelin tai ammattialajärjestö on määrännyt hänelle sakkoja, keskeyttänyt hänen toimintansa, mitätöinyt hänen asemansa tai määrännyt hänelle jonkin muun seuraamuksen finanssi- tai datapalvelujen tarjoamisen yhteydessä; ix) hänet on erotettu johto- tai hallintotehtävistä taikka sanottu irti työtehtävistä tai muista tehtävistä yrityksessä virheen tai väärinkäytöksen vuoksi.

Sovellettaessa tämän kohdan c alakohdan i alakohtaa omaa ilmoitusta ei vaadita, jos toimitetaan virallinen todistus tämän kohdan b alakohdan mukaisesti.

2. Toimilupahakemuksessa on oltava seuraavat tiedot toimilupaa hakevan arvopaperikeskuksen ylimmästä hallintoelimestä:

a) näyttö asetuksen (EU) N:o 909/2014 27 artiklan 2 kohdan noudattamisesta;

b) kuvaus ylimmän hallintoelimen jäsenten tehtävistä ja vastuualueista;

c) ylimmässä hallintoelimessä aliedustetun sukupuolen edustusta koskeva tavoite, asianmukainen toimintasuunnitelma kyseisen tavoitteen saavuttamiseksi sekä toimilupaa hakevan arvopaperikeskuksen käyttämä menetelmä, jolla tavoite, toimintasuunnitelma ja sen toteuttaminen julkistetaan.

3. Toimilupahakemuksessa on oltava seuraavat tiedot toimilupaa hakevan arvopaperikeskuksen omistusrakenteesta ja osakkeenomistajista:

a) kuvaus 4 artiklan 2 kohdan i alakohdassa tarkoitetusta toimilupaa hakevan arvopaperikeskuksen omistusrakenteesta, mukaan luettuna sellaisten yhteisöjen tunnistetiedot, jotka voivat käyttää määräysvaltaa toimilupaa hakevan arvopaperikeskuksen toiminnassa, sekä tiedot niiden osakkuuksien suuruudesta;

b) luettelo osakkeenomistajista ja henkilöistä, jotka voivat suoraan tai välillisesti käyttää määräysvaltaa toimilupaa hakevan arvopaperikeskuksen johtamisessa.

14 artikla

Eturistiriitojen hallinta

1. Toimilupahakemuksessa on oltava seuraavat tiedot toimintatavoista ja menettelyistä, jotka toimilupaa hakeva arvopaperikeskus on ottanut käyttöön 50 artiklan mukaisesti havaitakseen ja hallitakseen mahdollisia eturistiriitoja:

a) kuvaus toimintatavoista ja menettelyistä, joilla tunnistetaan ja hallitaan mahdollisia eturistiriitoja ja ilmoitetaan niistä toimivaltaiselle viranomaiselle, sekä kuvaus prosessista, jolla varmistetaan, että toimilupaa hakevan arvopaperikeskuksen henkilöstölle ilmoitetaan näistä toimintatavoista ja menettelyistä;

b) kuvaus tarkastuksista ja toimenpiteistä, jotka on otettu käyttöön sen varmistamiseksi, että a alakohdassa tarkoitetut eturistiriitojen hallintaa koskevat vaatimukset täyttyvät;

c) kuvaus seuraavista seikoista: i) avainhenkilöiden tehtävät ja vastuualueet erityisesti, jos heillä on vastuualueita myös muissa yhteisöissä; ii) järjestelyt, joilla varmistetaan, että henkilöt, joilla on pysyvä eturistiriita, suljetaan pois päätöksentekomenettelystä eikä heille toimiteta sellaisia seikkoja koskevia merkityksellisiä tietoja, joihin pysyvä eturistiriita vaikuttaa; iii) ajantasainen rekisteri hakuajankohtana esiintyvistä eturistiriidoista ja kuvaus siitä, miten niitä hallitaan.

2. Jos toimilupaa hakeva arvopaperikeskus kuuluu konserniin, 1 kohdan c alakohdan iii alakohdassa tarkoitetussa rekisterissä on oltava kuvaus toimilupaa hakevan arvopaperikeskuksen tarjoamiin palveluihin liittyvistä eturistiriidoista, jotka aiheutuvat muista konserniin kuuluvista yrityksistä, sekä järjestelyistä, jotka on otettu käyttöön kyseisten eturistiriitojen hallitsemiseksi.

15 artikla

Luottamuksellisuus

1. Toimilupahakemukseen on sisällyttävä toimilupaa hakevan arvopaperikeskuksen toimintatavat ja menettelyt, jotka on otettu käyttöön luottamuksellisten tietojen luvattoman käytön ja luovuttamisen estämiseksi. Luottamuksellisiin tietoihin kuuluvat seuraavat tiedot:

a) tiedot osallistujista, asiakkaista, liikkeeseenlaskijoista tai muista toimilupaa hakevan arvopaperikeskuksen palvelujen käyttäjistä;

b) muut tiedot, jotka toimilupaa hakevalla arvopaperikeskuksella on liiketoimintansa vuoksi hallussaan ja joita ei saa käyttää kaupallisiin tarkoituksiin.

2. Toimilupahakemuksessa on oltava seuraavat tiedot henkilöstön pääsystä toimilupaa hakevan arvopaperikeskuksen hallussa oleviin tietoihin:

a) sisäiset lupamenettelyt, joilla varmistetaan henkilöstön suojattu pääsy tietoihin;

b) kuvaus kaikista luottamuksellisuudesta johtuvista tietojen käytön rajoituksista.

16 artikla

Käyttäjien komitea

Toimilupahakemuksessa on oltava seuraavat tiedot jokaisesta käyttäjien komiteasta:

a) käyttäjien komitean toimeksianto;

b) käyttäjien komitean hallintojärjestelyt;

c) käyttäjien komitean toimintamenettelyt;

d) käyttäjien komitean jäsenten hyväksymistä koskevat vaatimukset ja valintamenettely;

e) luettelo käyttäjien komitean jäsenehdokkaista ja ilmoitus heidän edustamistaan eduista.

17 artikla

Tietojen säilyttäminen

1. Toimilupahakemuksessa on oltava kuvaus toimilupaa hakevan arvopaperikeskuksen tietojensäilytystä koskevista järjestelmistä, toimintatavoista ja menettelyistä, jotka on otettu käyttöön ja joita ylläpidetään tämän asetuksen VIII luvun mukaisesti.

2. Jos toimilupaa hakeva arvopaperikeskus hakee toimilupaa ennen 54 artiklan soveltamispäivää, toimilupahakemuksessa on oltava seuraavat tiedot:

a) analyysi siitä, missä määrin toimilupaa hakevan arvopaperikeskuksen olemassa olevat tietojen säilyttämistä koskevat järjestelmät, toimintatavat ja menettelyt ovat 54 artiklassa säädettyjen vaatimusten mukaiset;

b) täytäntöönpanosuunnitelma, jossa kuvataan yksityiskohtaisesti, miten toimilupaa hakeva arvopaperikeskus aikoo täyttää 54 artiklassa tarkoitetut vaatimukset viimeistään sinä päivänä, jona kyseistä artiklaa aletaan soveltaa.

4 JAKSO

Liiketoiminnan menettelytapasäännöt

18 artikla

Päämäärät ja tavoitteet

Toimilupahakemuksessa on oltava kuvaus asetuksen (EU) N:o 909/2014 32 artiklan 1 kohdassa tarkoitetuista toimilupaa hakevan arvopaperikeskuksen päämääristä ja tavoitteista.

19 artikla

Valitusten käsittely

Toimilupahakemukseen on sisällyttävä menettelyt, jotka toimilupaa hakeva arvopaperikeskus on ottanut käyttöön valitusten käsittelyä varten.

20 artikla

Osallistumista koskevat vaatimukset

Toimilupahakemuksessa on oltava kaikki tarvittavat tiedot asetuksen (EU) N:o 909/2014 33 artiklan ja tämän asetuksen 88–90 artiklan mukaisesta osallistumisesta toimilupaa hakevan arvopaperikeskuksen ylläpitämiin arvopapereiden selvitysjärjestelmiin. Tietoihin on kuuluttava seuraavat tiedot:

a) osallistumisperusteet, jotka mahdollistavat oikeudenmukaisen ja avoimen pääsyn kaikille oikeushenkilöille, jotka aikovat ryhtyä toimilupaa hakevan arvopaperikeskuksen ylläpitämien arvopapereiden selvitysjärjestelmien osallistujiksi;

b) menettelyt, joita käytetään sovellettaessa kurinpitotoimia sellaisiin osallistujiin, jotka eivät noudata osallistumisperusteita.

21 artikla

Avoimuus

1. Toimilupahakemuksessa on oltava asiakirjat ja tiedot toimilupaa hakevan arvopaperikeskuksen hintapolitiikasta, joka koskee asetuksen (EU) N:o 909/2014 34 artiklassa tarkoitettuja palveluja. Tietoihin on erityisesti sisällyttävä kuhunkin toimilupaa hakevan arvopaperikeskuksen tarjoamaan ydinpalveluun liittyvät hinnat ja maksut sekä kaikki olemassa olevat alennukset ja hyvitykset sekä vähennysten edellytykset.

2. Toimilupaa hakevan arvopaperikeskuksen on toimitettava toimivaltaiselle viranomaiselle kuvaus menetelmistä, joilla asiaankuuluvat tiedot julkistetaan asetuksen (EU) N:o 909/2014 34 artiklan 1, 2, 4 ja 5 kohdan mukaisesti.

3. Toimilupahakemuksessa on oltava tiedot, joiden avulla toimivaltainen viranomainen voi arvioida, miten toimilupaa hakeva arvopaperikeskus aikoo täyttää asetuksen (EU) N:o 909/2014 34 artiklan 6 ja 7 kohdassa säädetyt kustannusten ja tulojen eriteltyä kirjaamista koskevat vaatimukset.

22 artikla

Viestintämenettelyt osallistujien ja muiden markkinainfrastruktuurien kanssa

Toimilupahakemuksessa on oltava asiaankuuluvat tiedot viestien lähettämistä ja viitetietoja koskevista kansainvälisistä avoimista viestintämenettelyistä ja -standardeista, joita toimilupaa hakeva arvopaperikeskus käyttää viestintämenettelyissään osallistujien ja muiden markkinainfrastruktuurien kanssa.

5 JAKSO

Arvopaperikeskusten tarjoamia palveluja koskevat vaatimukset

23 artikla

Arvo-osuusmuoto

Toimilupahakemuksessa on oltava tiedot arvo-osuuksia koskevista menettelyistä, joilla varmistetaan, että toimilupaa hakeva arvopaperikeskus noudattaa asetuksen (EU) N:o 909/2014 3 artiklaa.

24 artikla

Sovitut toimituspäivät ja toimenpiteet, joilla estetään ja korjataan toimituspuutteet

1. Toimilupahakemuksessa on oltava seuraavat tiedot toimilupaa hakevasta arvopaperikeskuksesta:

a) asetuksen (EU) N:o 909/2014 6 artiklan mukaiset menettelyt ja toimenpiteet, joilla estetään toimituspuutteet;

b) asetuksen (EU) N:o 909/2014 7 artiklan mukaiset toimenpiteet, joilla korjataan toimituspuutteet.

2. Jos arvopaperikeskus hakee toimilupaa ennen kuin asetuksen (EU) N:o 909/2014 6 ja 7 artiklan soveltaminen alkaa kyseisen asetuksen 76 artiklan 4 ja 5 artiklan mukaisesti, toimilupahakemukseen on sisällyttävä täytäntöönpanosuunnitelma, jossa kuvataan yksityiskohtaisesti, miten toimilupaa hakeva arvopaperikeskus aikoo noudattaa asetuksen (EU) N:o 909/2014 6 ja 7 artiklan mukaisia vaatimuksia.

Asetuksen (EU) N:o 909/2014 69 artiklan 1 kohdassa tarkoitettujen laitosten on sisällytettävä ensimmäisessä alakohdassa tarkoitettuun täytäntöönpanosuunnitelmaan analyysi siitä, missä määrin niiden olemassa olevat säännöt, menettelyt, mekanismit ja toimenpiteet ovat asetuksen (EU) N:o 909/2014 6 ja 7 artiklassa säädettyjen vaatimusten mukaiset.

25 artikla

Liikkeeseenlaskun jatkuva eheys

Toimilupahakemuksessa on oltava tiedot toimilupaa hakevan arvopaperikeskuksen säännöistä ja menettelyistä, joilla varmistetaan asetuksen (EU) N:o 909/2014 37 artiklassa ja tämän asetuksen IX luvussa tarkoitettu arvopapereiden liikkeeseenlaskun jatkuva eheys.

26 artikla

Osallistujien ja niiden asiakkaiden arvopapereiden suojaaminen

Toimilupahakemuksessa on oltava seuraavat tiedot käyttöön otetuista toimenpiteitä, joilla suojataan toimilupaa hakevan arvopaperikeskuksen osallistujien ja niiden asiakkaiden arvopapereita asetuksen (EU) N:o 909/2014 38 artiklan mukaisesti:

a) säännöt ja menettelyt, joilla vähennetään ja hallitaan arvopapereiden säilytykseen liittyviä riskejä;

b) yksityiskohtainen kuvaus toimilupaa hakevan arvokeskuksen tarjoaman erottelun eri tasoista, kuvaus kuhunkin tasoon liittyvistä kustannuksista, kaupallisista ehdoista, joilla niitä tarjotaan, niiden tärkeimmistä oikeudellisista vaikutuksista sekä sovellettavasta maksukyvyttömyyslainsäädännöstä;

c) asetuksen (EU) N:o 909/2014 38 artiklan 7 kohdassa tarkoitettujen suostumusten saamista koskevat säännöt ja menettelyt.

27 artikla

Selvityksen lopullisuus

Toimilupahakemuksessa on oltava tiedot toimilupaa hakevan arvopaperikeskuksen asetuksen (EU) N:o 909/2014 39 artiklan mukaisesti käyttöön ottamista selvityksen lopullisuutta koskevista säännöistä.

28 artikla

Maksujen toteutus

1. Toimilupahakemukseen on sisällyttävä asetuksen (EU) N:o 909/2014 40 artiklan mukaiset maksusuorituksissa noudatettavat menettelyt jokaisen arvopapereiden selvitysjärjestelmän osalta, jota toimilupaa hakeva arvopaperikeskus pitää yllä.

2. Toimilupaa hakevan arvopaperikeskuksen on ilmoitettava, noudatetaanko maksusuorituksissa asetuksen (EU) N:o 909/2014 40 artiklan 1 vai 2 kohtaa.

Jos maksusuorituksissa aiotaan noudattaa asetuksen (EU) N:o 909/2014 40 artiklan 2 kohtaa, toimilupaa hakevan arvopaperikeskuksen on selitettävä, miksi niissä ei ole käytännöllistä eikä mahdollista noudattaa kyseisen asetuksen 40 artiklan 1 kohtaa.

29 artikla

Osallistujien maksulaiminlyöntejä koskevat säännöt ja menettelyt

Toimilupahakemuksessa on oltava säännöt ja menettelyt, jotka toimilupaa hakeva arvopaperikeskus on ottanut käyttöön hallitakseen osallistujien maksulaiminlyöntejä.

30 artikla

Osallistujien ja asiakkaiden omaisuuserien siirto, jos toimilupa peruutetaan

Toimilupahakemuksessa on oltava tiedot toimilupaa hakevan arvopaperikeskuksen käyttöön ottamista menettelyistä, joilla varmistetaan osallistujien ja asiakkaiden omaisuuserien oikea-aikainen ja asianmukainen toimitus ja siirto toiselle arvopaperikeskukselle, jos sen oma toimilupa peruutetaan.

6 JAKSO

Toiminnan vakautta koskevat vaatimukset

31 artikla

Oikeudelliset riskit

1. Toimilupahakemuksessa on oltava kaikki tarvittavat tiedot, joiden perusteella toimivaltainen viranomainen voi arvioida, ovatko toimilupaa hakevan arvopaperikeskuksen säännöt, menettelyt ja sopimukset asetuksen (EU) N:o 909/2014 43 artiklan 1 ja 2 kohdan mukaisesti selkeitä, ymmärrettäviä ja täytäntöönpanokelpoisia kaikilla kyseeseen tulevilla lainkäyttöalueilla.

2. Jos toimilupaa hakeva arvopaperikeskus aikoo harjoittaa liiketoimintaa eri lainkäyttöalueilla, sen on annettava toimivaltaiselle viranomaiselle tiedot toimenpiteistä, jotka on otettu asetuksen (EU) N:o 909/2014 43 artiklan 3 kohdan mukaisesti käyttöön sellaisten riskien tunnistamiseksi ja vähentämiseksi, joita saattaa aiheutua eri lainkäyttöalueiden erilaisista lainsäädännöistä. Tietoihin on sisällyttävä kaikki oikeudellisen arvioinnit, joihin kyseiset toimenpiteet perustuvat.

32 artikla

Liiketoimintaan liittyvät yleiset riskit

1. Toimilupaa hakevan arvopaperikeskuksen on toimitettava toimivaltaiselle viranomaiselle kuvaus riskienhallinta- ja riskienvalvontajärjestelmistä ja tietoteknisistä välineistä, jotka se on ottanut käyttöön hallitakseen liiketoimintaan liittyviä riskejä asetuksen (EU) N:o 909/2014 44 artiklan mukaisesti.

2. Jos toimilupaa hakeva arvopaperikeskus on saanut riskiluokituksen kolmannelta osapuolelta, sen on ilmoitettava toimivaltaiselle viranomaiselle kyseinen riskiluokitus sekä kaikki sitä tukevat merkitykselliset tiedot.

33 artikla

Operatiiviset riskit

1. Toimilupahakemuksessa on oltava tiedot, jotka osoittavat, että toimilupaa hakeva arvopaperikeskus täyttää operatiivisten riskien hallintaa koskevat vaatimukset asetuksen (EU) N:o 909/2014 45 artiklan ja tämän asetuksen X luvun mukaisesti.

2. Toimilupahakemuksessa on myös oltava seuraavat tiedot tämän asetuksen 4 artiklan 2 kohdan p alakohdassa tarkoitetusta palveluluettelosta:

a) jäljennös ulkoistamissopimuksista;

b) menetelmät, joilla valvotaan ulkoistettujen palvelujen ja toimintojen palvelutasoa.

34 artikla

Sijoituspolitiikka

Toimilupahakemukseen on sisällyttävä näyttö, joka osoittaa, että

a) toimilupaa hakeva arvopaperikeskus säilyttää rahoitusomaisuuttaan asetuksen (EU) N:o 909/2014 46 artiklan 1, 2 ja 5 kohdan ja tämän asetuksen XI luvun mukaisesti;

b) toimilupaa hakevan arvopaperikeskuksen sijoitukset ovat asetuksen (EU) N:o 909/2014 46 artiklan 3 kohdan ja tämän asetuksen XI luvun mukaiset.

35 artikla

Pääomavaatimukset

Toimilupahakemuksessa on oltava seuraavat tiedot pääomavaatimuksista:

a) tiedot, jotka osoittavat, että toimilupaa hakevan arvopaperikeskuksen pääoma, mukaan luettuina sen jakamaton voitto ja rahastot, täyttää asetuksen (EU) N:o 909/2014 47 artiklan vaatimukset;

b) asetuksen (EU) N:o 909/2014 47 artiklan 2 kohdassa tarkoitettu suunnitelma ja kaikki sen päivitykset sekä näyttö siitä, että toimilupaa hakevan arvopaperikeskuksen ylin hallintoelin tai ylimmän hallintoelimen asianmukainen komitea on hyväksynyt suunnitelman.

7 JAKSO

36 artikla

Arvopaperikeskusten väliset linkit

Jos toimilupaa hakeva arvopaperikeskus on perustanut tai aikoo perustaa arvopaperikeskusten välisiä linkkejä, toimilupahakemuksessa on oltava seuraavat tiedot:

a) kuvaus arvopaperikeskusten välisistä linkeistä sekä toimilupaa hakevan arvopaperikeskuksen tekemät arvioinnit kyseisistä linkkijärjestelyistä mahdollisesti johtuvista riskien aiheuttajista;

b) sellaisten toimitusten odotettavissa olevat tai todelliset volyymit ja arvot, jotka suoritetaan arvopaperikeskusten välisten linkkien välityksellä;

c) menettelyt, joilla tunnistetaan, arvioidaan, seurataan ja hallitaan kaikkia mahdollisia riskien aiheuttajia, joille toimilupaa hakeva arvopaperikeskus ja sen osallistujat altistuvat linkkijärjestelyn vuoksi, sekä niiden vähentämiseksi käyttöön otetut asianmukaiset toimenpiteet;

d) arviointi siitä, onko maksukyvyttömyyslainsäädäntö sovellettavissa arvopaperikeskusten välisen linkin käyttöön, sekä kyseisen lainsäädännön vaikutuksista toimilupaa hakevaan arvopaperikeskukseen;

e) muut merkitykselliset tiedot, jotka toimivaltainen viranomainen pyytää arvioidakseen, täyttävätkö arvopaperikeskusten väliset linkit asetuksen (EU) N:o 909/2014 48 artiklassa ja tämän asetuksen XII luvussa säädetyt vaatimukset.

8 JAKSO

Pääsy arvopaperikeskuksiin

37 artikla

Pääsyä koskevat säännöt

Toimilupahakemuksessa on oltava kuvaus menettelyistä, joilla käsitellään seuraavia pääsyä koskevia pyyntöjä:

a) asetuksen (EU) N:o 909/2014 33 artiklan ja tämän asetuksen XIII luvun mukaiset sellaisten oikeushenkilöiden pyynnöt, jotka haluavat tulla osallistujiksi;

b) asetuksen (EU) N:o 909/2014 49 artiklan ja tämän asetuksen XIII luvun mukaiset liikkeeseenlaskijoiden pyynnöt;

c) asetuksen (EU) N:o 909/2014 52 artiklan ja tämän asetuksen XIII luvun mukaiset muiden arvopaperikeskusten pyynnöt;

d) asetuksen (EU) N:o 909/2014 53 artiklan ja tämän asetuksen XIII luvun mukaiset muiden markkinainfrastruktuurien pyynnöt.

9 JAKSO

Lisätiedot

38 artikla

Lisätietopyyntö

Toimivaltainen viranomainen voi pyytää toimilupaa hakevalta arvopaperikeskukselta kaikkia lisätietoja, jotka tarvitaan sen arvioimiseksi, täyttääkö toimilupaa hakeva arvopaperikeskus toimiluvan myöntämisajankohtana asetuksen (EU) N:o 909/2014 vaatimukset.

IV LUKU

ARVOPAPERIKESKUSTEN OMISTUSYHTEYDET TIETTYIHIN YHTEISÖIHIN

(Asetuksen (EU) N:o 909/2014 18 artiklan 3 kohta)

39 artikla

Arvopaperikeskuksen omistusyhteyksiä koskevat perusteet

Hyväksyessään arvopaperikeskuksen omistusyhteyttä oikeushenkilöön, joka ei tarjoa asetuksen (EU) N:o 909/2014 liitteessä olevissa A ja B jaksossa vahvistettuja palveluja, toimivaltaisen viranomaisen on otettava huomioon seuraavat perusteet:

a) niiden rahoitusvelkojen laajuus, jotka arvopaperikeskus on ottanut vastattavakseen omistusyhteyden johdosta;

b) se, onko arvopaperikeskuksella riittävästi asetuksen (EU) N:o 909/2014 46 artiklassa tarkoitettujen perusteiden mukaisia rahoitusvaroja kattaakseen seuraavista tekijöistä johtuvat riskit: i) arvopaperikeskuksen kyseiselle oikeushenkilölle antamat takuut; ii) ehdolliset velvoitteet, joihin arvopaperikeskus on sitoutunut kyseisen oikeushenkilön hyväksi; iii) kyseisen oikeushenkilön tappionjakosopimukset tai takaisinperintämekanismi;

c) se, onko oikeushenkilö, johon arvopaperikeskuksella on omistusyhteys, sellainen, jonka tarjoamat palvelut täydentävät arvopaperikeskuksen tarjoamia ydinpalveluja asetuksen (EU) N:o 909/2014 18 artiklan 4 kohdassa tarkoitetulla tavalla, kuten i) asetuksen (EU) N:o 648/2012 nojalla toimiluvan saanut tai tunnustettu keskusvastapuoli; tai ii) asetuksen (EU) N:o 909/2014 2 artiklan 1 kohdan 42 alakohdassa määritelty kauppapaikka;

d) se, onko arvopaperikeskuksella omistusyhteytensä seurauksena asetuksen (EU) N:o 909/2014 2 artiklan 1 kohdan 21 alakohdassa määritelty määräysvalta oikeushenkilössä;

e) arvopaperikeskuksen omistusyhteydestä aiheutuvista riskeistä tekemä analyysi, sisäisen tai ulkopuolisen tarkastajan hyväksymät analyysit mukaan luettuina, joka osoittaa, että kaikkia omistusyhteydestä aiheutuvia riskejä hallitaan asianmukaisesti. Toimivaltaisten viranomaisten on otettava huomioon erityisesti seuraavat arvopaperikeskuksen tekemään analyysiin liittyvät näkökohdat: i) omistusyhteyden strateginen perustelu, jossa otetaan huomioon arvopaperikeskuksen käyttäjien intressit, liikkeeseenlaskijat, osallistujat ja niiden asiakkaat mukaan luettuina; ii) arvopaperikeskuksen omistusyhteydestä johtuvat rahoitusriskit ja -velat.

V LUKU

UUDELLEENTARKASTELU JA ARVIOINTI

(Asetuksen (EU) N:o 909/2014 22 artikla)

40 artikla

Toimivaltaiselle viranomaiselle toimitettavat tiedot

1. Sovellettaessa tätä lukua 1 artiklan a alakohdassa määritelty ’uudelleentarkastelujakso’ käsittää ajanjakson, joka alkaa ensimmäisestä asetuksen (EU) N:o 909/2014 17 artiklan 1 kohdan mukaisesta toimiluvan myöntämisestä arvopaperikeskukselle ja päättyy ensimmäiseen kyseisen asetuksen 22 artiklan 1 kohdassa tarkoitettuun uudelleentarkasteluun ja arviointiin.

2. Arvopaperikeskuksen on toimitettava asetuksen (EU) N:o 909/2014 22 artiklan 1 kohdassa tarkoitettuja uudelleentarkastelua ja arviointia varten seuraavat tiedot toimivaltaiselle viranomaiselleen:

a) 41 ja 42 artiklassa tarkoitetut tiedot;

b) selvitys arvopaperikeskuksen toiminnasta ja asetuksen (EU) N:o 909/2014 16 artiklan 4 kohdassa tarkoitetuista olennaisista muutoksista, jotka on tehty uudelleentarkastelujakson aikana, sekä kaikki niihin liittyvät asiakirjat;

c) kaikki muut toimivaltaisen viranomaisen pyytämät tiedot, jotka tarvitaan sen arvioimiseksi, ovatko arvopaperikeskus ja sen toiminta olleet uudelleentarkastelujakson aikana asetuksen (EU) N:o 909/2014 mukaisia.

3. Edellä 2 kohdan b alakohdassa tarkoitettuun selvitykseen on sisällyttävä arvopaperikeskuksen ilmoitus asetuksen (EU) N:o 909/2014 säännösten yleisestä noudattamisesta uudelleentarkastelujakson aikana.

41 artikla

Säännöllisesti annettavat tiedot, jotka ovat merkityksellisiä uudelleentarkastelujen kannalta

Arvopaperikeskuksen on toimitettava seuraavat tiedot toimivaltaiselle viranomaiselle kutakin uudelleentarkastelujaksoa varten:

a) arvopaperikeskuksen tilinpäätöskokonaisuus, joka sisältää sen tuoreimmat tarkastetut tilinpäätökset, mukaan luettuina konsernitasolla konsolidoidut tilinpäätökset;

b) yhteenveto arvopaperikeskuksen tuoreimmasta osavuosikatsauksesta;

c) ylimmän hallintoelimen käyttäjien komitean neuvojen perusteella tekemät päätökset sekä päätökset, joissa ylin hallintoelin on päättänyt olla noudattamatta käyttäjien komitean neuvoja;

d) tiedot kaikista arvopaperikeskusta koskevista vireillä olevista siviilioikeudellisista, hallinnollisista tai muista oikeudenkäyntimenettelyistä tai tuomioistuinten ulkopuolisista menettelyistä erityisesti, jos ne koskevat vero- ja maksukyvyttömyysasioita tai asioita, joista voi aiheutua arvopaperikeskukselle taloudellisia kustannuksia tai maineen menetyksiä;

e) tiedot kaikista ylimmän hallintoelimen jäsentä tai toimivan johdon jäsentä koskevista vireillä olevista siviilioikeudellisista, hallinnollisista tai muista oikeudenkäyntimenettelyistä tai tuomioistuinten ulkopuolisista menettelyistä, joilla voi olla kielteinen vaikutus arvopaperikeskukseen;

f) kaikki lopulliset päätökset, jotka johtuvat d ja e alakohdassa tarkoitetuista menettelyistä;

g) jäljennös uudelleentarkastelujakson aikana suoritettujen liiketoiminnan jatkuvuutta koskevien stressitestien tai vastaavien testien tuloksista;

h) selvitys uudelleentarkastelujakson aikana tapahtuneista toimintahäiriöistä, jotka ovat vaikuttaneet ydinpalvelujen sujuvaan tarjontaan, sekä niiden korjaamiseksi toteutetuista toimenpiteistä ja niiden tuloksista;

i) selvitys arvopapereiden selvitysjärjestelmän suorituskyvystä, mukaan luettuna arviointi järjestelmän käytettävyydestä uudelleentarkastelujakson aikana, mitattuna päivittäin prosenttiosuutena ajasta, jonka järjestelmä on toiminnassa ja toimii sovittujen parametrien mukaisesti;

j) yhteenveto siitä, minkätyyppisiä manuaalisia toimia arvopaperikeskus on suorittanut;

k) tiedot arvopaperikeskuksen keskeisten toimintojen tunnistamisesta, sen elvytyssuunnitelmaan tehdyistä olennaisista muutoksista, stressiskenaarioiden tuloksista, elvytyksen käynnistävistä tapahtumista ja elvytysvälineistä;

l) tiedot arvopaperikeskuksen uudelleentarkastelujakson aikana vastaanottamista virallisista valituksista, mukaan luettuina tiedot seuraavista seikoista: i) valituksen luonne; ii) tapa, jolla valitus on käsitelty, mukaan luettuna sen ratkaisu; iii) päivämäärä, jona valituksen käsittely on päättynyt;

m) tiedot tapauksista, joissa arvopaperikeskus on evännyt pääsyn palveluihinsa olemassa olevalta tai mahdolliselta osallistujalta tai joltakin liikkeeseenlaskijalta, toiselta arvopaperikeskukselta tai toiselta markkinainfrastruktuurilta asetuksen (EU) N:o 909/2014 33 artiklan 3 kohdan, 49 artiklan 3 kohdan, 52 artiklan 2 kohdan tai 53 artiklan 3 kohdan mukaisesti;

n) selvitys muutoksista, jotka vaikuttavat arvopaperikeskuksen perustamiin arvopaperikeskusten välisiin linkkeihin, mukaan luettuina sellaisten mekanismien ja menettelyjen muutokset, joita käytetään kyseisten linkkien välityksellä suoritettaviin toimituksiin;

o) tiedot kaikista uudelleentarkastelujakson aikana ilmenneistä eturistiriitoja koskevista tapauksista, mukaan luettuna kuvaus siitä, miten niitä on hallittu;

p) tiedot arvopaperikeskuksen uudelleentarkastelujakson aikana harjoittamasta sisäisestä valvonnasta ja sen toteuttamista sisäisistä tarkastuksista;

q) tiedot havaituista asetuksen (EU) N:o 909/2014 rikkomisista, mukaan luettuina rikkomiset, jotka on havaittu asetuksen (EU) N:o 909/2014 26 artiklan 5 kohdassa tarkoitetun raportointikanavan välityksellä;

r) yksityiskohtaiset tiedot arvopaperikeskuksen toteuttamista kurinpitotoimista, mukaan luettuina tapaukset, joissa osallistujien toiminta on keskeytetty asetuksen (EU) N:o 909/2014 7 artiklan 9 kohdan mukaisesti, jolloin on ilmoitettava keskeyttämisen kesto ja syy;

s) arvopaperikeskuksen yleinen liiketoimintastrategia, joka käsittää vähintään kolmen vuoden ajanjakson viimeisimmän uudelleentarkastelun ja arvioinnin jälkeen, sekä arvopaperikeskuksen tarjoamia palveluja koskeva yksityiskohtainen liiketoimintasuunnitelma, joka käsittää vähintään yhden vuoden pituisen ajanjakson viimeisimmän uudelleentarkastelun ja arvioinnin jälkeen.

42 artikla

Jokaista uudelleentarkastelua ja arviointia varten toimitettavat tilastotiedot

1. Arvopaperikeskuksen on toimitettava seuraavat tilastotiedot toimivaltaiselle viranomaiselle kutakin uudelleentarkastelujaksoa varten:

a) luettelo, jossa ilmoitetaan kunkin sellaisen arvopapereiden selvitysjärjestelmän osallistujat ja niiden rekisteröintimaa, jota arvopaperikeskus pitää yllä;

b) luettelo liikkeeseenlaskijoista ja luettelo, jossa ilmoitetaan kussakin arvopaperikeskuksen ylläpitämässä arvopapereiden selvitysjärjestelmässä keskitetysti ja ei-keskitetysti pidetyille arvopaperitileille kirjatut arvopapereiden liikkeeseenlaskut sekä liikkeeseenlaskijoiden rekisteröintimaa ja sellaisten liikkeeseenlaskijoiden tunnistetiedot, joille arvopaperikeskus tarjoaa asetuksen (EU) N:o 909/2014 liitteessä olevan A jakson 1 ja 2 kohdassa tarkoitettuja palveluja;

c) kussakin arvopaperikeskuksen ylläpitämässä arvopapereiden selvitysjärjestelmässä keskitetysti ja ei-keskitetysti pidetyille arvopaperitileille kirjattujen arvopapereiden yhteenlaskettu markkina-arvo ja yhteenlaskettu nimellisarvo;

d) c alakohdassa tarkoitettujen arvopapereiden nimellisarvo ja markkina-arvo seuraavasti eriteltyinä: i) kunkin seuraavan rahoitusvälinetyypin mukaan: — direktiivin 2014/65/EU 4 artiklan 1 kohdan 44 alakohdan a alakohdassa tarkoitetut siirtokelpoiset arvopaperit; — direktiivin 2014/65/EU 4 artiklan 1 kohdan 61 alakohdassa tarkoitettu valtionlaina; — direktiivin 2014/65/EU 4 artiklan 1 kohdan 44 alakohdan b alakohdassa tarkoitetut siirtokelpoiset arvopaperit, muut kuin kyseisen direktiivin 4 artiklan 1 kohdan 61 kohdassa tarkoitettu valtionlaina; — direktiivin 2014/65/EU 4 artiklan 1 kohdan 44 alakohdan c alakohdassa tarkoitetut siirtokelpoiset arvopaperit; — direktiivin 2014/65/EU 4 artiklan 1 kohdan 46 alakohdassa määritellyt pörssilistatut rahastot; — sellaisten yhteissijoitusyritysten osuudet, jotka eivät ole pörssilistattuja rahastoja; — rahamarkkinavälineet, muut kuin direktiivin 2014/65/EU 4 artiklan 1 kohdan 61 alakohdassa tarkoitettu valtionlaina; — päästöoikeudet; — muut rahoitusvälineet: ii) osallistujan rekisteröintimaan mukaan; iii) liikkeeseenlaskijan rekisteröintimaan mukaan;

e) kuhunkin arvopaperikeskuksen ylläpitämään arvopapereiden selvitysjärjestelmään alun perin kirjattujen arvopapereiden nimellisarvo ja markkina-arvo;

f) e alakohdassa tarkoitettujen arvopapereiden nimellisarvo ja markkina-arvo seuraavasti eriteltyinä: i) d alakohdan i alakohdassa tarkoitettujen rahoitusvälinetyyppien mukaan; ii) osallistujan rekisteröintimaan mukaan; iii) liikkeeseenlaskijan rekisteröintimaan mukaan;

g) kussakin arvopaperikeskuksen ylläpitämässä arvopapereiden selvitysjärjestelmässä toteutettujen vastikkeellisten toimitusohjeiden kokonaislukumäärä ja arvot ja vastikkeettomien (FOP) toimitusohjeiden kokonaislukumäärä ja arvot;

h) toteutusohjeiden kokonaismäärä ja arvot seuraavasti luokiteltuina: i) d alakohdan i alakohdassa tarkoitettujen rahoitusvälinetyyppien mukaan; ii) osallistujan rekisteröintimaan mukaan; iii) liikkeeseenlaskijan rekisteröintimaan mukaan; iv) toimitusvaluutta: v) toimitusohjetyypin mukaan seuraavasti: — vastikkeettomat (FOP) toimitusohjeet, jotka koostuvat luovutus ilman maksua (DFP) -toimitusohjeista ja vastaanotto ilman maksua (RFP) -toimitusohjeista; — luovutus maksua vastaan (DVP) -toimitusohjeet ja vastaanotto maksua vastaan (RVP) -toimitusohjeet; — luovutus ja maksu (DWP) -toimitusohjeet ja vastaanotto ja maksu (RWP) -toimitusohjeet; — maksu ilman luovutusta (PFOD) -toimitusohjeet; vi) vastikkeellisten toimitusohjeiden osalta sen mukaan, käsitelläänkö maksut asetuksen (EU) N:o 909/2014 40 artiklan 1 vai 2 kohdan mukaisesti;

i) asetuksen (EU) N:o 909/2014 7 artiklan 3 kohdassa tarkoitettujen korvausostojen lukumäärä ja arvo;

j) asetuksen (EU) N:o 909/2014 7 artiklan 2 kohdassa tarkoitettujen seuraamusten lukumäärä ja määrä osallistujaa kohden;

k) sellaisten arvopapereita koskevien lainaksiotto- ja lainaksianto-operaatioiden kokonaisarvo kunkin d alakohdan i alakohdassa tarkoitetun rahoitusvälinetyypin osalta, jotka arvopaperikeskus on käsitellyt asiamiehenä tai päämiehenä;

l) kunkin arvopaperikeskusten välisen linkin välityksellä toteutettujen toimitusohjeiden kokonaisarvo ja tieto siitä, onko arvopaperikeskus pyynnön esittänyt arvopaperikeskus vai pyynnön vastaanottanut arvopaperikeskus;

m) sellaisten arvopaperikeskuksen saamien tai antamien takuiden ja sitoumusten arvo, jotka liittyvät arvopapereiden lainaksiotto- ja lainaksianto-operaatioihin;

n) sellaisen osallistujien velkapositioiden hallintaan liittyvän varainhallintatoiminnan arvo, joka käsittää valuutanvaihtoa ja siirtokelpoisia arvopapereita, mukaan luettuina sellaisten laitosten luokat, joiden velkapositioita arvopaperikeskus hallitsee;

o) sellaisten täsmäytystoimenpiteiden lukumäärä, joissa paljastuu 65 artiklan 2 kohdassa tarkoitettua arvopapereiden asiatonta luomista tai poistamista, kun kyseiset prosessit koskevat arvopaperikeskuksen keskitetysti ja ei-keskitetysti pitämille arvopaperitileille kirjattuja arvopapereiden liikkeeseenlaskuja;

p) 65 artiklan 2 kohdan mukaisesti havaittujen virheiden korjaamiseen käytettyjen aikojen keskiarvo, mediaani ja moodi.

Edellä 1 kohdan g, h ja l alakohdassa tarkoitetut arvot lasketaan seuraavasti:

a) vastikkeellisten toimitusohjeiden tapauksessa suoritetun maksun määrä;

b) vastikkeettomien toimitusohjeiden tapauksessa rahoitusvälineiden markkina-arvo tai, jos sellaista ei ole saatavilla, rahoitusvälineiden nimellisarvo.

2. Edellä 1 kohdassa tarkoitettu markkina-arvo lasketaan uudelleentarkastelujakson viimeisenä päivänä seuraavasti:

a) jos on kyse Euroopan parlamentin ja neuvoston asetuksen (EU) N:o 600/2014 (7) 3 artiklan 1 kohdassa tarkoitetuista rahoitusvälineistä, jotka on otettu kaupankäynnin kohteeksi unionissa sijaitsevassa kauppapaikassa, markkina-arvo on päätöshinta kyseisen asetuksen 4 artiklan 6 kohdan b alakohdassa tarkoitetulla merkittävimmällä markkinalla likviditeetillä mitattuna;

b) jos on kyse muista kuin a alakohdassa tarkoitetuista rahoitusvälineistä, jotka on otettu kaupankäynnin kohteeksi unionissa sijaitsevassa kauppapaikassa, markkina-arvo on päätöshinta unionissa sijaitsevassa kauppapaikassa, jolla on suurin vaihto;

c) jos on kyse muista kuin a ja b alakohdassa tarkoitetuista rahoitusvälineistä, markkina-arvo määritetään sellaisella ennalta vahvistetulla menetelmällä lasketun hinnan perusteella, jossa käytetään markkinatietoihin, kuten kauppapaikoissa tai sijoituspalveluyrityksissä saatavilla oleviin markkinahintoihin, liittyviä perusteita.

3. Arvopaperikeskuksen on ilmoitettava 1 kohdassa tarkoitetut arvot valuuttana, jonka määräisiä kyseiset arvopaperit ovat tai jonka määräisinä ne toimitetaan tai jona luotto myönnetään. Toimivaltainen viranomainen voi pyytää arvopaperikeskusta ilmoittamaan nämä arvot arvopaperikeskuksen kotijäsenvaltion valuutan määräisinä tai euroina.

4. Toimivaltainen viranomainen voi vahvistaa tietojen koostamisessa käytettävät algoritmit tai periaatteet arvopaperikeskuksen suorittamaa tilastollista raportointia varten.

43 artikla

Muut tiedot

Arvopaperikeskuksen toimivaltaiselle viranomaiselle 41 artiklan mukaisesti toimittamissa asiakirjoissa on oltava seuraavat tiedot:

a) tieto siitä, toimitetaanko asiakirja ensimmäisen kerran vai onko kyse jo toimitetusta asiakirjasta, jota on päivitetty uudelleentarkastelujakson aikana;

b) arvopaperikeskuksen luovuttaman asiakirjan yksilöllinen viitenumero;

c) asiakirjan nimi;

d) asiakirjan luku, jakso tai sivu, johon tai jolle on tehty muutoksia uudelleentarkastelujakson aikana, ja kaikki kyseisen kauden aikana tehtyjä muutoksia koskevat lisäselitykset.

44 artikla

Asetuksen (EU) N:o 909/2014 22 artiklan 7 kohdassa tarkoitetuille viranomaisille toimitettavat tiedot

Toimivaltaisen viranomaisen on toimitettava kultakin uudelleentarkastelujaksolta seuraavat tiedot asetuksen (EU) N:o 909/2014 22 artiklan 7 kohdassa tarkoitetuille viranomaisille:

a) toimivaltaisen viranomaisen laatima arviointiraportti riskeistä, joille arvopaperikeskus altistuu tai voi altistua tai joita se luo arvopaperimarkkinoiden moitteettomalle toiminnalle;

b) suunnitellut tai lopulliset korjaavat toimet tai seuraamukset, jotka kohdistetaan arvopaperikeskukseen uudelleentarkastelun ja arvioinnin tuloksena.

Edellä a alakohdassa tarkoitettuun raporttiin on tarvittaessa sisällytettävä toimivaltaisen viranomaisen suorittaman analyysin tulokset siitä, miten arvopaperikeskus noudattaa 24 artiklan 2 kohdassa tarkoitettuja vaatimuksia, sekä kyseisessä kohdassa tarkoitetut arvopaperikeskuksen toimittamat asiakirjat ja tiedot.

45 artikla

Asetuksen (EU) N:o 909/2014 22 artiklan 8 kohdassa tarkoitettujen toimivaltaisten viranomaisten välinen tietojenvaihto

1. Uudelleentarkastelun ja arvioinnin aikana toimivaltaisen viranomaisen on toimitettava asetuksen (EU) N:o 909/2014 22 artiklan 8 kohdassa tarkoitetuille toimivaltaisille viranomaisille kaikki merkitykselliset tiedot, jotka arvopaperikeskus on toimittanut henkilöstöstä, avainhenkilöistä, toiminnoista, palveluista tai järjestelmistä, jotka se jakaa sellaisten muiden arvopaperikeskusten kanssa, joihin sillä on asetuksen (EU) N:o 909/2014 17 artiklan 6 kohdan a, b ja c alakohdassa tarkoitetut suhteet, kymmenen työpäivän kuluessa kyseisten tietojen vastaanottamisesta.

2. Suoritettuaan uudelleentarkastelun ja arvioinnin toimivaltaisen viranomaisen on toimitettava seuraavat tiedot asetuksen (EU) N:o 909/2014 22 artiklan 8 kohdassa tarkoitetuille viranomaisille:

a) toimivaltaisen viranomaisen laatima arviointiraportti riskeistä, joille arvopaperikeskus altistuu tai voi altistua tai joita se luo arvopaperimarkkinoiden moitteettomalle toiminnalle;

b) suunnitellut tai lopulliset korjaavat toimet tai seuraamukset, jotka kohdistetaan arvopaperikeskukseen uudelleentarkastelun ja arvioinnin tuloksena.

VI LUKU

KOLMANNEN MAAN ARVOPAPERIKESKUKSEN TUNNUSTAMINEN

(Asetuksen (EU) N:o 909/2014 25 artiklan 6 kohta)

46 artikla

Hakemuksen sisältö

1. Tunnustamista koskevassa hakemuksessa on oltava liitteessä I mainitut tiedot.

2. Tunnustamista koskeva hakemus on

a) toimitettava pysyvällä välineellä;

b) toimitettava sekä paperimuodossa että sähköisessä muodossa, jossa käytetään helposti luettavissa olevia avoimia lähdekoodeja;

c) esitettävä kansainvälisellä rahoitusalalla yleisesti käytössä olevalla kielellä käännökset mukaan luettuina, jos alkuperäisiä asiakirjoja ei ole laadittu kansainvälisellä rahoitusalalla yleisesti käytössä olevalla kielellä;

d) toimitettava siten, että kullekin hakemukseen sisältyvälle asiakirjalle on annettu yksilöllinen viitenumero.

3. Tunnustamista hakevan arvopaperikeskuksen on esitettävä näyttö, jolla todistetaan liitteessä I mainitut tiedot.

VII LUKU

RISKIENSEURANTAVÄLINEET

(Asetuksen (EU) N:o 909/2014 26 artiklan 1–7 kohta)

47 artikla

Arvopaperikeskusten riskienseurantavälineet

1. Arvopaperikeskuksen on vahvistettava hallintojärjestelyjensä osana dokumentoidut toimintatavat, menettelyt ja järjestelmät, joilla tunnistetaan, mitataan, seurataan ja hallitaan riskejä, joille arvopaperikeskus voi altistua, sekä riskejä, joita arvopaperikeskus aiheuttaa muille yhteisöille, mukaan luettuina sen osallistujat ja niiden asiakkaat sekä linkillä yhdistetyt arvopaperikeskukset, keskusvastapuolet, kauppapaikat, maksujärjestelmät, toimituspankit, likviditeetin myöntäjät ja sijoittajat, ja joilla mahdollistetaan tällaisten riskien raportoiminen.

Arvopaperikeskuksen on organisoitava ensimmäisessä alakohdassa tarkoitetut toimintatavat, menettelyt ja järjestelmät siten, että niillä varmistetaan, että käyttäjät ja tarvittaessa niiden asiakkaat hallitsevat ja käsittelevät asianmukaisesti riskejä, joita ne aiheuttavat arvopaperikeskukselle.

2. Sovellettaessa 1 kohtaa arvopaperikeskuksen hallintojärjestelyihin on kuuluttava seuraavat:

a) ylimmän hallintoelimen ja sen riskienseurantakomiteoiden kokoonpano, rooli, vastuualueet, nimittämismenettelyt, tulosarviointi ja tilintekovelvollisuus;

b) toimivan johdon rakenne, rooli, vastuualueet, nimittämismenettelyt ja tulosarviointi;

c) toimivan johdon ja ylimmän hallintoelimen väliset raportointisuhteet.

Ensimmäisessä alakohdassa tarkoitetut hallintojärjestelyt on yksilöitävä selkeästi ja dokumentoitava hyvin.

3. Arvopaperikeskuksen on määritettävä ja täsmennettävä seuraavien toimintojen tehtävät:

a) riskienhallintatoiminto;

b) teknologiatoiminto;

c) vaatimustenmukaisuuden valvonnan ja sisäisen valvonnan toiminto;

d) sisäisen tarkastuksen toiminto.

Kullakin toiminnolla on oltava hyvin dokumentoitu kuvaus tehtävistään sekä tarvittavat valtuudet, voimavarat, asiantuntemus ja pääsy kaikkiin merkityksellisiin tietoihin, jotta se voi suorittaa tehtävänsä.

Kunkin toiminnon on toimittava riippumattomasti arvopaperikeskuksen muista toiminnoista.

48 artikla

Riskienseurantakomiteat

1. Arvopaperikeskuksen on perustettava seuraavat komiteat:

a) riskinarviointikomitea, jonka tehtävänä on antaa ylimmälle hallintoelimelle neuvoja arvopaperikeskuksen senhetkisestä ja tulevasta yleisestä riskinsietokyvystä ja riskistrategiasta;

b) tarkastuskomitea, jonka tehtävänä on antaa ylimmälle hallintoelimelle neuvoja valvonnassaan olevan, arvopaperikeskuksen sisäisen tarkastuksen toiminnon toiminnasta;

c) palkka- ja palkkiokomitea, jonka tehtävänä on antaa ylimmälle hallintoelimelle neuvoja valvonnassaan olevasta arvopaperikeskuksen palkka- ja palkkiopolitiikasta.

2. Kunkin komitean puheenjohtajana on oltava henkilö, jolla on asianmukaista kokemusta komitean toimivaltaan kuuluvalta alalta ja joka on riippumaton arvopaperikeskuksen ylimmän hallintoelimen toimeenpanevista jäsenistä.

Kunkin komitean jäsenistä enemmistön on oltava sellaisia, jotka eivät ole ylimmän hallintoelimen toimeenpanevia jäseniä.

Arvopaperikeskuksen on vahvistettava kullekin komitealle selkeä toimeksianto ja selkeät menettelyt, jotka ovat julkisia, ja sen on varmistettava, että komiteoilla on mahdollisuus saada tarvittaessa ulkopuolista asiantuntija-apua.

49 artikla

Avainhenkilöiden vastuualueet

1. Arvopaperikeskuksella on oltava riittävästi henkilöstöä, jotta se voi täyttää velvollisuutensa. Arvopaperikeskus ei saa jakaa henkilöstöään konsernin muiden yhteisöjen kanssa muuten kuin asetuksen (EU) N:o 909/2014 30 artiklan mukaisen kirjallisen ulkoistamisjärjestelyn ehdoilla.

2. Ylimmän hallintoelimen on hoidettava ainakin seuraavat velvollisuudet:

a) vahvistettava hyvin dokumentoidut toimintatavat, menettelyt ja prosessit, joiden mukaisesti ylimmän hallintoelimen, toimivan johdon ja komiteoiden on toimittava;

b) vahvistettava arvopaperikeskukselle selkeät tavoitteet ja strategiat;

c) valvottava toimivaa johtoa tehokkaasti;

d) vahvistettava asianmukainen palkka- ja palkkiopolitiikka;

e) varmistettava riskienhallintatoiminnon valvonta ja tehtävä riskienhallintaan liittyvät päätökset;

f) varmistettava 47 artiklan 3 kohdassa tarkoitettujen toimintojen riippumattomuus ja riittävät voimavarat;

g) valvottava ulkoistamisjärjestelyjä;

h) valvottava kaikkien merkityksellisten sääntely- ja valvontavaatimusten noudattamista ja varmistettava niiden noudattaminen;

i) oltava tilintekovelvollinen osakkeenomistajia tai muita omistajia, työntekijöitä, käyttäjiä ja muita merkityksellisiä sidosryhmiä kohtaan;

j) hyväksyttävä sisäisen tarkastuksen suunnittelu ja uudelleentarkastelu;

k) säännöllisesti tarkasteltava uudelleen ja päivitettävä arvopaperikeskuksen hallintojärjestelyjä.

Jos ylin hallintoelin tai sen jäsenet delegoivat tehtäviä, niiden on edelleen oltava vastuussa päätöksistä, jotka saattavat vaikuttaa arvopaperikeskuksen palvelujen sujuvaan tarjontaan.

Arvopaperikeskuksen ylimmällä hallintoelimellä on oltava lopullinen vastuu arvopaperikeskuksen riskien hallinnasta. Ylimmän hallintoelimen on määriteltävä, määritettävä ja dokumentoitava asianmukainen riskinsieto- ja riskinkantokyky arvopaperikeskusta ja kaikkia sen tarjoamia palveluja varten. Ylimmän hallintoelimen ja toimivan johdon on varmistettava, että arvopaperikeskuksen toimintatavat, menettelyt ja valvontatoimet ovat arvopaperikeskuksen riskinsieto- ja riskinkantokyvyn mukaisia ja että näissä toimintatavoissa, menettelyissä ja valvontatoimissa käsitellään sitä, miten arvopaperikeskus tunnistaa riskejä, raportoi niistä sekä valvoo ja hallitsee niitä.

3. Toimivan johdon on hoidettava ainakin seuraavat velvollisuudet:

a) varmistettava, että arvopaperikeskuksen toimet ovat ylimmän hallintoelimen arvopaperikeskukselle määräämien tavoitteiden ja strategian mukaisia;

b) suunniteltava ja vahvistettava riskienhallintaan, teknologiaan, vaatimustenmukaisuuden valvontaan ja sisäiseen valvontaan liittyvät menettelyt, joilla edistetään arvopaperikeskuksen tavoitteiden saavuttamista;

c) huolehdittava riskienhallintaan, teknologiaan, vaatimustenmukaisuuden valvontaan ja sisäiseen valvontaan liittyvien menettelyjen säännöllisestä uudelleentarkastelusta ja testauksesta;

d) varmistettava, että riskienhallintaan, teknologiaan, vaatimustenmukaisuuden valvontaan ja sisäiseen valvontaan osoitetaan riittävästi voimavaroja.

4. Arvopaperikeskuksen on luotava selkeät ja johdonmukaiset vastuualueet ja dokumentoitava ne hyvin. Arvopaperikeskuksen ylimmän hallintoelimen jäsenten ja toimivan johdon välillä on oltava selkeät ja suorat raportointisuhteet sen varmistamiseksi, että toimiva johto on tilintekovelvollinen toiminnastaan. Riskienhallintatoimintoon, vaatimustenmukaisuuden valvonnan ja sisäisen valvonnan toimintoon sekä sisäisen tarkastuksen toimintoon liittyvien raportointisuhteiden on oltava selkeät ja erilliset arvopaperikeskuksen operaatioihin liittyviin raportointisuhteisiin nähden.

5. Arvopaperikeskuksella on oltava riskienhallintajohtaja, jonka on pantava riskienhallintakehys täytäntöön, ylimmän hallintoelimen vahvistamat toimintatavat ja menettelyt mukaan luettuina.

6. Arvopaperikeskuksella on oltava teknologiajohtaja, jonka on pantava teknologiakehys täytäntöön, ylimmän hallintoelimen vahvistamat toimintatavat ja menettelyt mukaan luettuina.

7. Arvopaperikeskuksella on oltava vaatimustenmukaisuudesta vastaava johtaja, jonka on pantava vaatimustenmukaisuuden valvonnan ja sisäisen valvonnan kehys täytäntöön, ylimmän hallintoelimen vahvistamat toimintatavat ja menettelyt mukaan luettuina.

8. Arvopaperikeskuksen on varmistettava, että riskienhallintajohtajan, vaatimustenmukaisuudesta vastaavan johtajan ja teknologiajohtajan tehtäviä hoitavat eri henkilöt, joiden on oltava arvopaperikeskuksen tai sen kanssa samaan konserniin kuuluvan yhteisön työntekijöitä. Vastuu kustakin edellä mainitusta tehtävästä on oltava yhdellä yksittäisellä henkilöllä.

9. Arvopaperikeskuksen on otettava käyttöön menettelyt, joilla varmistetaan, että riskienhallintajohtajalla, teknologiajohtajalla ja vaatimustenmukaisuudesta vastaavalla johtajalla on suora yhteys ylimpään hallintoelimeen.

10. Riskienhallintajohtajaksi, teknologiajohtajaksi ja vaatimustenmukaisuudesta vastaavaksi johtajaksi nimitetyt henkilöt voivat hoitaa arvopaperikeskuksessa muita tehtäviä, jos hallintojärjestelyissä otetaan käyttöön erityiset menettelyt, joilla havaitaan ja hallitaan näistä tehtävistä mahdollisesti aiheutuvia eturistiriitoja.

50 artikla

Eturistiriidat

1. Arvopaperikeskuksen on otettava käyttöön toimintatapa sellaisten eturistiriitojen varalta, jotka aiheutuvat arvopaperikeskuksesta tai sen toiminnasta tai vaikuttavat siihen ja sen toimintaan, ulkoistamisjärjestelyihin liittyvät eturistiriidat mukaan luettuina.

2. Jos arvopaperikeskus kuuluu konserniin, sen organisaation liittyvissä hallinnollisissa järjestelyissä on otettava huomioon kaikki olosuhteet, joista arvopaperikeskus on tai sen pitäisi olla tietoinen ja jotka voivat johtaa muiden samaan konserniin kuuluvien yhteisöjen rakenteesta ja liiketoiminnasta aiheutuviin eturistiriitoihin.

3. Jos arvopaperikeskus jakaa riskienhallintajohtajan, vaatimustenmukaisuudesta vastaavan johtajan tai teknologiajohtajan tehtävät tai sisäisen tarkastuksen toiminnon muiden samaan konserniin kuuluvien yhteisöjen kanssa, hallintojärjestelyillä on varmistettava, että vastaavia konsernitason eturistiriitoja hallitaan asianmukaisesti.

4. Asetuksen (EU) N:o 909/2014 26 artiklan 3 kohdassa tarkoitettuihin organisaatio- ja hallintojärjestelyihin on sisällyttävä kuvaus olosuhteista, jotka voivat aiheuttaa sellaisen eturistiriidan, johon liittyy arvopaperikeskuksen yhden tai useamman käyttäjän tai niiden asiakkaiden etuihin kohdistuva olennainen riski, sekä menettelyt, joita on noudatettava ja toimenpiteet, jotka on toteutettava tällaisten eturistiriitojen hallitsemiseksi.

5. Edellä 4 kohdassa tarkoitetussa olosuhteiden kuvauksessa on otettava huomioon, onko arvopaperikeskuksen ylimmän hallintoelimen, toimivan johdon tai henkilöstön jäsenellä tai kyseisiin henkilöihin tai arvopaperikeskukseen suoraan tai epäsuorasti yhteydessä olevilla henkilöillä seuraavia intressejä:

a) henkilöllä on henkilökohtainen intressi käyttää arvopaperikeskuksen palveluja, materiaaleja ja laitteita muuhun kaupalliseen toimintaan;

b) henkilöllä on henkilökohtainen tai taloudellinen intressi toisessa yhteisössä, joka tekee sopimuksia arvopaperikeskuksen kanssa;

c) henkilöllä on omistusyhteys sellaiseen toiseen yhteisöön tai henkilökohtainen intressi sellaisessa toisessa yhteisössä, joka tarjoaa arvopaperikeskuksen käyttämiä palveluja, mukaan luettuina yhteisöt, joille arvopaperikeskus ulkoistaa palveluja tai toimintoja;

d) henkilöllä on henkilökohtainen intressi yhteisössä, joka käyttää